text: दरभंगा। दरभंगा क बेटी राज्यक अलावा देश मे अपन क्षमता क धाक जमेलाक बाद आब अंतराष्ट्रीय स्तर पर सेहो मिथिला क प्रतिभा कए सम्मान दियेबा लेल प्रयासरत छथि। मलेशिया क शहर क्वालालाम्पुर मे 11-12 फरवरी कए शुरू भ रहल अंतरराष्ट्रीय कराटे चैम्पियनशिप मे दरभंगा क चारिटा स्कूली छात्रा कए चयन भेल अछि। इ चारू छात्रा महिला सामाख्या क अधीन संचालित कस्तूरबा गांधी आवासीय बालिका विद्यालय क छात्रा छथि। छात्रा कए आत्मरक्षा मे निपुण बनेबा क उद्देश्य स महिला सामाख्या जे जूडो, कराटा क प्रशिक्षण अपन छात्रा कए देने छल ओहि मे स एहि चारू नगीना बनि चमकलथि अछि। महिला सामाख्या क जिला कार्यक्रम समन्वयक अल्पना मिश्रा कहलथि जे मलेशिया मे शुरू भ रहल कराटा चैम्पियनशिप लेल जाहि चारिटा छात्रा क चयन भेल अछि ओहि मे स तीनटा सदर प्रखंड क रानीपुर स्थित कस्तूरबा विद्यालय क आठवीं कक्षा मे पढैत छथि। एहि मे कंचन कुमारी, परवीन नाजदा आ कुमारी कंचन शामिल छथि। जाले क दोघरा स्थित कस्तूरबा विद्यालय क छात्रा कुमारी पूजा क चयन सेहो चैम्पियनशिप लेल भेल अछि। चारू छात्रा क पासपोर्ट महिला सामाख्या बनवा देलथि अछि। वीजा सेहो भेट गेल अछि। चारू छात्रा क रवानगी क कार्यक्रम सेहो तय भ गेल अछि। ज्ञात हुए जे महिला सामाख्या क अधीन कस्तूरबा विद्यालय क दूटा छात्रा कश्मीर मे भेल राष्ट्रीय चैम्पियनशिप मे कराटा क खिताब जीतने छलथि।


c: text/html

text:
पढ रे बौआ पढ – १
सागर केर उपमा सँ धीर-गम्भीर आ शान्त स्वभावक परिचय भेटैत छैक। वैह सागर केर कतेको फीटक लहर सेहो ओतेक हल्ला नहि करैत छैक जतेक थोड़बे पानिक मात्रा संग बहयवाली झरनाक पानि। ताहि सागर सँ सेहो कियो महान भऽ सकैत अछि। के?
प्रलये भिन्नमर्यादा भवन्ति किल सागराः।
सागरा भेदमिच्छन्ति प्रलयेऽपि न साधवः॥
भावार्थ :
जाहि सागर केँ हमरा लोकनि एतेक गम्भीर बुझैत छी, प्रलय एलापर ओहो अपन मर्यादा बिसरि जाइत अछि आर किनारा केँ तोड़िकय जल-थल एक कय दैत अछि; मुदा साधु अथवा श्रेठ व्यक्ति संकट केर पहाड़ो टूटि गेला पर श्रेठ मर्यादा केर उल्लंघन नहि करैत अछि। यानि साधु पुरुष सागरहु सँ महान होइत अछि।
हरिः हरः!!

robotstxt: allowed

filter: keep


text:
— कीर्ति नारायण झा
पितृपक्ष।अर्थात पितृ के समर्पित पक्ष अर्थात् १५ दिन। इ पक्ष भादव मास के शुक्ल पक्ष में आरम्भ होइत अछि आ एहि में अगस्त मुनि द्वारा तर्पण करवाक शास्त्रीय विधान मानल जाइत अछि। पितृ के तर्पण कयला सँ हुनकर आशीर्वाद प्राप्त होइत छैक आ पारिवारिक कलह, विद्वेष आ अन्य परेशानी सभ समाप्त भऽ जाइत छैक।
भारतीय धर्म शास्त्र आ कर्मकांड केर अनुसार पितर देवता स्वरूप होइत छैथि। एहि पक्ष में पितर के निमित्त दान, तर्पण, श्राद्ध के रूप में श्रद्धापूर्वक करवाक चाही कारण पितृपक्ष में कयल गेल श्राद्ध कर्म सांसारिक जीवन के सुखमय बनवैत वंश वृद्धि करैत अछि। एतवे नहिं, पितृपक्ष में कयल गेल श्राद्ध कर्म श्राद्ध के फल प्रदान करैत अछि – “पितृपक्ष पितर श्राद्ध कृतम येन स गया श्राद्धकृतं भवेत।”
हिन्दू धर्म में भगवानक पूजा सँ पहिले पितर सभ के स्मरण आ आह्वान कयल जाइत छैन्ह। पितर के प्रसन्न करवाक लेल एहि मंत्र के पाठ कयल जाइत अछि “ॐ पितृगणाय विद्वहे जगत धारिणी धीमहि तन्नो पवित्रो प्रचोदयात्, ॐ देवताभ्यः पितृभ्यश्च महायोगिभ्य एव च। नमः स्वाहायै स्वधायै नित्यमेव नमो नमः, ॐ आद्य – भूताय विद्वहे सर्व सेवाव्य धीमहि”। पितर के पूजा करवाक बहुत महत्व छैक कारण मान्यता छैक जे पितर के प्रसन्न भेला पर पूजा करवाक फल अवश्य भेटैत छैक आ पूजा सफल मानल जाइत छैक। श्राद्ध कयला सँ पितर के मुक्ति प्राप्त होइत छैन्ह, एहेन मान्यता छैक जे पितर के विधि विधान सँ पूजा कयला सँ पितर के आत्मा के शान्ति भेटैत छैन्ह आ श्राद्ध कयलाक उपरान्त पितर के प्रेत योनिं सँ मुक्ति भेटि जाइत छैन्ह अन्यथा पितर केर आत्मा मृत्यु लोक में भटकैत रहैत छैन्ह जकरा हमरा लोकनि भूत प्रेत के रूप में कथा सुनैत छी। ज्योतिष शास्त्रक अनुसार पितृ दोष बहुत घातक मानल जाइत छैक। पितृ दोष जकर कुंडली में पाओल जाइत छैक ओकर जिनगी दुखसँ आ संकट सँ भरल रहैत छैक। धन हानि, रोग, कलह आ परेशानी में आदमी फँसि जाइत अछि तेँ पितृ के पूजा करवाक प्रावधान छैक। पितृपक्ष के अवधि मे कोनो शुभ कार्य नहिं कयल जाइत छैक। कोनो नव काज केर आरम्भ नहि कयल जाइत छैक।
एकटा धार्मिक मान्यता के अनुसार पितर एहि समय में कौआ के रूप धारण कऽ कऽ पृथ्वी पर अबैत छैथि तें कौआ के भोजन करेवाक परम्परा विख्यात अछि। गया स्थित फलगू नदी मे पिंडदान श्राद्ध तर्पण इत्यादि कयल जाइत अछि आ तकर बाद ओहिठाम सटले विष्णुपद मंदिर में विशेष पूजा अर्चना कयल जाइत अछि। पितृपक्ष में शुद्ध साकाहारी भोजन करवाक प्रावधान होइत अछि एकर अतिरिक्त एहि अवधि मे प्याज, लहसून, चना, जीर, काला नमक, कारी सरशो, खीरा, भांटा, मौसरी के दालि के जहां धरि संभव होअय खयवा सँ वर्जित करवाक प्रयास करी तऽ सर्वथा उत्तम, ओना सभ सँ बेसी महत्व छैक जे पितर के लेल श्रद्धा आ सहृदय भक्ति….


text:
मैथिली फिल्म सिटी, मैथिली कलाकार, मैथिली गायक, वादक, नर्तक – कला ओ संस्कृतिक हरेक विधाक रक्षक आ सेवक वर्तमान मधुबनी जिला सँ सर्वाधिक देखाइत अछि। अनेको फिल्म केर निर्माण सँ लैत म्युजिकल ग्रुप, आर्केस्ट्रा, साउन्ड रिकार्डिंग, मिक्सिंग-एडिटिंग स्टुडियो केर भरमार एहि जिला मे भेटैत अछि।
शोधकर्ता लेल ई एकटा नीक विषय अछि आ लगानीकर्ता – निर्माता लेल मधुबनी भविष्यक मुंबई मिथिला लेल प्रमाणित होएबाक दम-खम रखैत छैक। वर्तमान मे मैथिली गायक दिग्गज सब छथि आखिर एतहि कोना? एक लोकप्रिय गायक आ स्वयं केर लगानी सँ रिकार्डिंग स्टुडियो संचालक पवन नारायण कहैत छथि, “ओना मधुबनी मे मैथिलीक सब सँ बेसी चर्चित गायिका पुनम मिश्र, कंचन पांडे, रंजना सिंह, रानी झा, मोनी श्रीवास्तव, कुमकुम मिश्र, जुली झा, मैथिली ठाकुर, कुमकुम झा आदि छथि। तहिन चर्चत गायक मे एक सँ बढिकय एक सम्मानित आ प्रतिष्ठित राष्ट्रस्तरीय दिग्गज सब – जेना कुञ्जबिहारी मिश्र, राजनीति रंजन, रामसेवक ठाकुर, गिरीश मिश्र आ ईश्वरक कृपा सँ हमहुँ अपन मेहनतिक आ प्रभुक कृपा, समस्त प्रशंसक आ श्रेष्ठादिक आशीर्वाद सँ एकटा लोकप्रिय गायक केर सूची मे मधुबनिये सँ पड़ैत छी।”
पवन नारायण केर प्रस्तुति विराटनगर मे सेहो अत्यधिक लोकप्रिय अछि। एहि सँ पूर्व दु-दु बेर कुञ्जबिहारी मिश्र एहि विराटनगर केर धरा पर मैथिली गायनक छटा देखौने छलाह। एतुका लोक मे मधुबनी मैथिली गायक केर नाम पर स्वत: भीड़ जमा होयबाक एकटा फैशन बनि गेल छैक। कुञ्जबिहारी मिश्र केर राम-विवाह वर्णनक सीडी आ पूर्वक शारदा सिन्हा द्वारा गायल विवाह गीतक लोकप्रियता सँ मैथिली केँ एकटा नव प्राण भेटैत छैक।
नव उभरैत कलाकार लेल सेहो मधुबनी एकटा उपजाउ भूमि प्रमाणित भऽ रहल अछि। पारंपरिक गायन सँ लैत आधुनिक गायनक प्रशिक्षण सेहो एतय देल जाइत छैक। पवन नारायण द्वारा संचालित स्टुडियो मे समस्त साज-बाज सहित गायनक तकनीकी आदि पर कलाकेँ तरासल जाइत छैक। नव प्रतिभा केँ ताकि-ताकि मंच दैत उत्साहवर्धन कैल जाइत छैक। “वैवाहिक कार्यक्रम, उपनयन या मुंडन पर सांस्कृतिक कार्यक्रम, कोजागरा या कोनो अवसर पर निजी व्यक्ति लोकनि आइ-काल्हि मैथिली गायन तरफ बेसी आकर्षित छथि। एहि तरहें रोजगार देबाक काज मैथिली गायन ओ कलाक्षेत्र मे संवर्धित-प्रवर्धित होइत छैक।” पवन नारायण मधुबनी सहित मिथिलाक्षेत्र मे मैथिली कलाक वर्तमान अवस्था पर सकारात्मक पक्ष रखैत छथि। “डीजे कल्चर आ समाजक खसैत संस्कार सँ आइयो मुदा फूहर भोजपुरी व अन्य भदेशक गीतादि बजेबाक नव अवस्था डरावना छैक।” नकारात्मक अवस्था पर सेहो हुनक राय किछु एहि तरहक अबैत अछि।
नीक आ बेजा दुनू पक्ष मे मधुबनी केर योगदान मैथिली कला-संस्कृतिक उत्कर्ष बढबैत छैक, यैह सुखद बात भेल। जनजागरण सँ ई अवस्था मे दिनानुदिन आरो सुधार हेतैक। लगानीकर्ताक संख्या बढतैक। गुणस्तर मे सुधार हेतैक। दर्शक सेहो अपन भाषा प्रति आरो बेसी जागरुक बनैत बाजार बढायत। जरुरत समाजिक जागृतिकेँ निरंतरता देबाक छैक, कला-संस्कृति सँ कोनो सभ्यताक विकास आ रक्षा होइत छैक, ई शाश्वत सत्य थिकैक।
मैथिली फिल्म जँ साल मे १० गो बनैत अछि, ताहि मे सँ ९ गो मधुबनी जिलावासीक निर्माता, कलाकार, गायक, निर्देशक, आदिक संग होयब देखल जाइत छैक। हालहि रिलीज हमर सौतिन हो, खुरलुच्ची हो, छौंड़ा अगत्ती – छौंडी भगबती, व दर्जनों फिल्म मधुबनीक सक्रिय योगदान सँ पुष्ट भेल छैक। मधुबनीक प्रीति-प्रशान्त प्रेम कथा आ ताहि सँ जन्म लेलक सामाजिक क्रान्ति पर आधारित हाफ मर्डर केर निर्माता-निर्देशक सेहो मधुबनी सँ छथि। आगामी समय मे मधुबनीक आरो विभिन्न सकारात्मक योगदान सँ मैथिली कला आ संस्कृतिक उत्कर्ष बढबाक समाचार भेटि रहल अछि।


text:
पटना : रचनाकार लोकनि पुरस्कार लेल पोथी लिखै छथि. लेखन संगे न्याय नहि होइए. पुरस्कार कें धियानमे राखि लेखन हेतैक त' कखनो उत्तम साहित्य नै लिखा सकैत छै. ई बात कहलनि शरदिन्दू चौधरी. मैथिली लिटरेचर फेस्टिवलक दोसर दिनक दोसर सत्र मे मैथिली पोथी : प्रकाशन ओ वितरण विषय पर ओ ई बजलाह. एहि सत्र केर संचालन भैरव लाल दास केलनि. एहि सत्रमें मैथिली पोथीक बाजार विषय पर कमलेश झा सेहो अपन विचार रखलनि. मैथिली पोथीक वितरण समस्या अत्यंत विकट छै आ प्रकाशनक सेहो अत्यंत अभाव छै.
एहिसं पहिने पहिल सत्रमे बाल साहित्य पर विमर्श भेल जे ऋषि वशिष्ठ केर संचालनमे भेल छल. एहि सत्रमे नारायण झा, प्रवीण भारद्वाज भाल साहित्यक खगता ओ निरंतर लेखन पर जोर देलनि. बाल साहित्य केर लेखन मैथिलीमे बहुत कम भेल अछि आ एहि विधाकें पुष्ट करबाक लेल बाल साहित्यक निरंतर लेखन होयबाक चाही.
तेसर सत्रमे नचिकेता केर नाटक नो इंट्री : मा प्रविष पर चर्चा भेल. चर्चा लेल रमेश रंजन आ दीपक गुप्ता छलाह. सत्र केर संचालन नाट्य निर्देशक कुणाल केलनि. चारिम सत्र राजकमल कें समर्पित छल. ज्ञात हो जे हुनक जन्मदिन सेहो एही दिन छल. भारतीय साहित्यमे राजकमल योगदान पर श्रद्धांजलि देल गेल आ मनोज श्रीपतिक फिल्म जे राजकमल पर छल, प्रदर्शित कएल गेल.
एकर पश्चात लोक नाट्य पमारिया पर सुरेश पासवान चर्चा केलनि. कुणाल केर संचालन मे इजरायल पमारिया हुनक संगी लोकनि प्रस्तुति देलनि. अगिला सत्र मैथिली फिल्म निर्माण पर छल जाकर संचालन फिल्म एक्टिविस्ट किसलय कृष्ण केलनि. रवीन्द्रनाथ ठाकुर, मनोज श्रीपति, प्रशान्त-नागेन्द्र अपन विचार रखलनि. रवीन्द्रनाथ ठाकुर कहलनि जे मैथिली फिल्म बनैत रहतैक. मनोज श्रीपति फिल्म निर्माण क्षेत्रमे समर्पित युवा लोकनिक आगमन पर संतोख प्रकट केलनि.
अंतिम सत्रमे निर्देशक संतोष बादल केर मैथिली फिल्म 'कखन हरब दुःख मोर' केर प्रदर्शन भेल. विद्यापति पर आधारित ई फिल्म बेस चर्चित आ व्यवसायिक रूपसं सफल फिल्म अछि. खबरिक अनुसार एहि फ़िल्मक पांच करोड़ टाका मूल्यक सीडी एखन धरि बिका चुकल अछि. एहि फ़िल्मकें डब क' हिन्दीमे सेहो रिलीज कएल गेल छल जे बेस चर्चित भेल.
(रिपोर्ट : अमित आनंद ; फोटो : तारानंद वियोगी)
Tags: हालचाल हालचाल : एहिपार


text:
इ छथि बेनीपट्टी के एसडीपीओ निर्मला कुमारी। निर्मला अप्पन अद्भुत कार्यशैली के कारण हमेशा सँ चर्चा म' रहैत छथि। आम जन क' पुलिस केर साकारात्मक सोच सँ जोड़बा म' आर पुलिस के प्रति आम जन म' साकारात्मक सोच पैदा करबा म' निर्मला कुमारी केर अहम् भूमिका देखल जे सकैत अछि। स्वच्छ पुलिसिंग आर अपराधि सभ पर नकेल कसबाक संगे - संग निर्मला समाज के सबसे वंचित तबका म' सेहो जागरूकता फैलाबैत छथि।
आमतौर पर बेसी काल एसडीपीओ तबका के अधिकारी आमजन के बीच सड़क पर नै देखायत अछि मुदा निर्मला बेसी काल आमजन केर बीच देखार दैत छथि। बात यदि जागरूकता रैली के करी ते निर्मला खुद रिक्शा या साइकिल पर बैस के आवाज आवाज बुलंद करैत भेटति। बात यदि वाहन चेकिंग के करी ते निर्मला खुद रोड पर लोक सभक वाहन केर जांच करैत देखार भेटति । कहीं समाज म' कुनु विवाद भ' गेल होय ते एक समाजसेवी केर भूमिका म' दुनु पक्षक लोक के समझाबैत देखार देती, एहने बहुत रास गप अछि जे निर्मला कुमारी क' आर पुलिस पदाधिकारि सँ अलग देखबैत अछि।
मूल रूप सँ भोजपुर जिला के हथपोखर गामक निर्मला क' बच्चा सभ सँ बहुत लगाव छैन्ह, अप्पन व्यस्त जिनगी सँ कनिक समय चोरा के निर्मला स्कूली बच्चा सभ के सेहो दैत छथिन्ह, समय समय पर विद्यालय पहुँच बच्चा सभ के पढायब, बच्चा सभक बिच किताब, कॉपी, कलम आर चॉकलेट बाँटब, बच्चा सभक केश-नाख़ून काटब हुनक शौक छैन्ह।
2005 बैच के इ बीपीएस अधिकारी आमजन केर बीच जतेक सहज छथि, अपराधि आर क़ानून तोड़निहार बलाक लेल ओतबे शख्त। आन क्षेत्र जोका हिनका क्षेत्र म' अपराधिक घटना नैके बराबर होइत छैन्ह।


text:
ज्योतिष मणि शंकर ठाकुर, वाराणसी। मैथिली जिन्दाबाद, अप्रैल ३०, २०१५.
हम सब जतय रहैत छी ओतय कतेको एहेन शक्ति होइत छैक जे देखाइ नहि पड़ैत अछि मुदा बेसीकाल हमरा सब पर प्रतिकूल प्रभाव पारैत रहैत अछि जाहि सँ हमरा लोकनिक जीवन अस्त-व्यस्त आ दिशाहीन भऽ जाइत अछि। यैह अदृश्य शक्तिकेँ आम भाषा मे ऊपरी बाधाक संज्ञा देल गेल अछि। भारतीय ज्योतिष मे एहेन किछु योगक उल्लेख अछि जेकर घटित होयबाक स्थिति मे ई शक्ति सक्रिय होइत अछि आर ताहि योगक जातकक जीवन पर प्रतिकूल प्रभाव पारैत अछि। एतय ऊपरी बाधाक किछु एहने प्रमुख योग तथा ओहि सँ बचबाक उपायक उल्लेख प्रस्तुत अछि:
* लग्न मे राहु तथा चंद्र आ त्रिकोण मे मंगल व शनि हो, तऽ जातक केँ प्रेत प्रदत्त पीड़ा होइत अछि।
* चंद्र पाप ग्रह सँ दृष्ट हो, शनि सप्तम मे हो तथा कोनो शुभ ग्रह चर राशि मे हो, तऽ भूत सँ पीड़ा होइत अछि।
* शनि तथा राहु लग्न मे हो, तऽ जातक केँ भूत सतबैत अछि।
* लग्नेश या चंद्र सँ युक्त राहु लग्न मे हो, तऽ प्रेत योग होइत अछि।
* यदि दशम भाव केर स्वामी आठम या एकादश भाव मे हो और संबंधित भावक स्वामी सँ दृष्ट हो, तऽ ओहेन स्थिति मे सेहो प्रेत योग होइत अछि।
उक्त योग सबहक जातक केर आचरण और व्यवहार मे बदलाव आनय लगैत अछि। एना मे ओहि योग सबहक दुष्प्रभाव सँ मुक्ति हेतु निम्नलिखित उपाय करबाक चाही:
*संकट निवारण हेतु पान, पुष्प, फल, हरैद, पायस एवं इलाइचीक हवन सँ दुर्गासप्तशतीक बारहमा अध्याय केर तेरहम श्लोक
“सर्वाबाधाविनिर्मुक्तो धनधान्यसुतान्वित:। मनुष्यो मत्प्रसादेन भविष्यति न संशयः॥” एहि मंत्र सँ संपुटित नवचंडीक प्रयोग करी।
*दुर्गा सप्तशती के चारीम अध्यायक चौबीसम श्लोक:
शूलेन पाहि नो देवि पाहि खड्गेन चाम्बिके।
घण्टास्वनेन न: पाहि चापज्यानि:स्वनेन च॥
केर पाठ करैत पलाशक समिधा सँ घृत आर सीलाभिषक आहुत दी, कष्ट सँ रक्षा होयत।
*शक्ति तथा सफलताक प्राप्ति हेतु एगारहम अध्यायक एगारहम श्लोक:
सृष्टि स्थिति विनाशानां शक्तिभूते सनातनि।
गुणाश्रये गुणमये नारायणि नमोस्तु ते॥
केर उच्चारण करैत घी केर आहुति दी।
*शत्रु शमन हेतु सरिसो, काली मिर्च, दालचीनी तथा जायफल केर हवि दैत एगारहम अध्याय केर उनचालीसम श्लोक:
सर्वाबाधाप्रशमनं त्रैलोक्यस्याखिलेश्वरि।
एवमेव त्वया कार्यमस्मद्वैरिविनाशनम्॥
केर संपुटित प्रयोग तथा हवन करी।
किछु अन्य उपाय
*महामृत्युंजय मंत्र:
ॐ त्र्यंबकं यजामहे सुगन्धिंपुष्टिवर्धनम्
उर्वारुकमिव बन्धनान् मृत्योर्मुक्षीय माऽमृतात्॥
केर विधिवत् अनुष्ठान करी। जपक पश्चात् हवन अवश्य करी।
*महाकाली या भद्रकाली माता केर मंत्रानुष्ठान करी और कार्यस्थल या घर पर हवन करी।
*गुग्गुल केर धूप दैत हनुमान चालीसा तथा बजरंग बाण केर पाठ करी।
*उग्र देवी या देवताक मंदिर मे नियमित श्रमदान करी, सेवा आदि दी तथा साफ सफाई करी।
*यदि घरक छोटे बच्चा पीड़ित हो, तऽ मोरक पाँखि केँ पूरा जराकय ओकर बिभूत बना ली और ओहि बिभूत सँ बच्चा केँ नियमित रूप सँ तिलक लगाबी तथा कनेक बिभूत चटा सेहो दी।
*घर केर महिला यदि कोनो समस्या या बाधा सँ पीड़ित हो, तऽ निम्नलिखित प्रयोग करी:-
सवा पाव मेंहदी केर तीन पैकेट (लगभग सौ ग्राम प्रति पैकेट) बनाबी और तीनू पैकेट लैत काली मंदिर या शस्त्र धारण केने कोनो देवीक मूर्ति वाला मंदिर मे जाय। ओतय दक्षिणा, पत्र, पुष्प, फल, मिठाई, सिंदूर तथा वस्त्रक संग मेंहदीक उक्त तिनू पैकेट चढ़ा दी। फेर भगवती सँ कष्ट निवारण केर प्रार्थना करी और एक फल तथा मेंहदीक दुइ पैकेट वापस लऽ किछु धनक संग कोनो भिखारिन या अपन घरक आसपास सफाई करयवाली केँ दी। फेर ओकरा सँ मेंहदीक एक पैकेट वापस लऽ ली और ओकरा घोरिकय पीड़ित महिलाक हाथ व पैर मे लगा दी। पीड़िताक पीड़ा मेंहदीक रंग उतरबाक संग-संग धीरे-धीरे समाप्त भऽ जायत।
व्यापार स्थल पर कोनो तरहक समस्या हो तऽ ओतय श्वेतार्क गणपति तथा एकाक्षी श्रीफल केर स्थापना करी। फेर नियमित रूप सँ धूप, दीप आदि सँ पूजा करी तथा सप्ताह मे एक बेर मिठाई केर भोग लगाकय प्रसाद यथासंभव अधिक सँ अधिक लोक केँ बांटी। भोग नित्य प्रति सेहो लगा सकैत छी।
कामण प्रयोग सँ होयवला दुष्प्रभाव सँ बचबाक लेल दक्षिणावर्ती शंखक जोड़ाक स्थापना करी तथा एहि मे जल भरि कय सर्वत्र छिड़काव करैत रही।
हानि सँ बचाव तथा लाभ एवं बरकत लेल गोरोचन, लाक्षा, कुंकुम, सिंदूर, कपूर, घी, चीनी और शहद केर मिश्रण सँ अष्टगंध बनाकय ओकर स्याही सँ ऊपर चित्रित पंचदशी यंत्र बनाबी तथा देवीक १०८ नाम केँ लिखकय पाठ करी।
बाधा मुक्तिक लेल :
कोनो तरहक बाधा सँ मुक्तिक लिए मत्स्य यंत्र से युक्त बाधामुक्ति यंत्रक स्थापना करैत ओकर नियमित रूप सँ पूजन-दर्शन करी।
अकारण परेशान करनिहार व्यक्ति सँ शीघ्र छुटकारा पेबाक लेल:
यदि कियो व्यक्ति बगैर कोनो कारणोक परेशान कय रहल हो तऽ शौच क्रिया काल मे शौचालय में बैसल-बैसल ओतुके पानिसँ ओहि व्यक्तिक नाम लिखी और बाहर निकलबा सँ पूर्व जतय पानिसँ नाम लिखल छल ओहि स्थान पर अपन बायाँ पैरसँ तीन बेर ठोकर मारी। ध्यान रहय, ई प्रयोग स्वार्थवश नहि करी, अन्यथा हानि भऽ सकैत अछि।
रुद्राक्ष या स्फटिक केर मालाक प्रयोग सँ प्रतिकूल परिस्थितिक शमन होइत छैक। एकर अलावे स्फटिक केर माला पहिरला सँ तनाव दूर होइत छैक।


text:
कनिया संग झगड़ा भेला पर पति खेलक जहर, डीएमसीएच मे इलाजक दौरान भेल मौत
मधुबनी। 01 फरवरी। [प्रणव कुमार चौधरी] मधुबनी जिलाक अरेर थाना क्षेत्रक कपसिया गाम निवासी छट्ठू मुखियाक 35 वर्षीय पुत्र लूटन मुखियाक मौत जहर खेलाक कारण इलाजक दौरान कैल्हि बुध दिन डीएमसीएच मे भ' गेल। मृतकक भतीजा शत्रुधन कुमार कहलनि कि बीतल राति हमर चाची आओर चाचा जीक बीच कोनो बात ल'केँ विवाद भेल छल। जाहिमे हमर चाचा बहुत तामस मे आएब गेला आओर घर मे राखल कीटनाशक दवा खा लैला। हुनकर हालत देख पहिने स्थानीय तौर पर इलाज कराओल गेल। बाद मे हुनकर हालत बिगड़ैत देख हुनका इलाजक लेल डीएमसीएच आनल गेल जता इलाजक दौरान हुनकर मौत भ' गेल।


text:
मन्दोदरी
मन्दोदरी हिन्दू धर्मग्रन्थ रामायणमे वर्णित राक्षसक राजा रावणक पत्नी छथि । रावण एक धूर्त छल एक पतिब्रता पत्नी छलिन । ओ रावणक बल पराक्रम संग परिचित छलिन अतः ओ सम्भवत अनेकौ नीति पूर्ण तरिकासँ रावणके सम्झावेल प्रयास केने छलिन । ओ पञ्चकन्या मध्ये सेहो एक छथि। ' अहल्या द्रौपदी सीता तारा मन्दोदरी तथा ।पंचकन्या स्मरेन्नित्यं महापातकनाशनम्।।' ई एक संस्कृत पद्यमे ई प्रकारक स्तुति मिलैत अछि ।
मन्दोदरी महान ऋषि कश्यपक पुत्र मायासुरक गोद लेल पुत्री छलिन, रावणसँ विवाहक पच्यात मन्दोदरीक तीन पुत्र भेल जिनकर नाम मेघनाद अक्षकुमार आ अतिक्य छल ।


text:
विश्व स्वास्थ्य संगठन रक्तक महत्त्व आओर ओहिक जरुरत केँ देखैत एक नारा देना छल। एहि नारा केँ हरेक विश्व रक्तदान दिवसक अवसर पर लोग सभक बीच पहुंचाओल जे रहल अछि। एहि नाराक असर दरभंगा मेडिकल कॉलेज एंड हॉस्पिटल के रीजनल बैंक में सेहो देखार देबा लागल अछि। आब रीजनल ब्लड बैंक मे पर्याप्त मात्रा मे खून उपलब्ध अछि। एहि कारण सँ जरुरतमंद सभकेँ बिना डोनर केँ खून उपलब्ध कराओल जायत।
ओतहि जाहि मरीज सभकेँ खूनक लेल दर-दर भटके पड़ैत छल हुनका सभकेँ आब एहिसँ राहत भेट रहल अछि। जाहि मरीज सभकेँ खूनक जरुरत पड़ैत अछि, हुनका सभकेँ आब आराम सँ खून भेट जायत अछि। रिजनल ब्लड बैंक केँ प्रभारी डॉ.ओपी चौरसिया कहलनि कि फिलहाल ब्लड बैंक मे 435 यूनिट खून उपलब्ध अछि। रक्तदानक प्रति लोग सभक बीच जागरूकता बढ़बाक कारण सँ गरीब व लाचार मरीज सभकेँ बहुत फायदा भ' रहल अछि।


text:
पुलिस सँ भेटल जानकारी केर मुताबिक दू दिन पहिने मारल गेल रामजनम यादव केँ कनियां निक्की यादव पटना जिलाक बाढ़ रेलवे पुलिस स्टेशन मे अनंत सिंह केर खिलाफ केस दर्ज करौलनि अछि। पुलिस अधिकारी कहलनि कि अनंत सिंहक नाम एहि मामला मे साजिशकर्ताक तौर पर सामना आयल अछि। ओतहि एहि मामला मे रनवीर यादव केँ नाम मुख्य आरोपीक तौर पर दर्ज कायल गेल अछि।
पुलिस अधिकारी कहलनि आगा कहलनि कि रामजनम यादव खुद एक अपराधी छल आओर कैको मामला मे वॉन्टेड छल। गौरतलब अछि कि अनंत सिंह बरख 2015 मे जेडीयू सँ इस्तीफा द' जेल सँ चुनाव लड़ला आओर विधायक चुनल गेला। हुनका जून मे पहरण-हत्या केँ मामला मे गिरफ्तार कायल गेल छल। एखन ओ जमानत पर बाहर छथि।


text:
विराटनगर, मार्च २, २०१६. मैथिली जिन्दाबाद!!
हालहि संपन्न पटनाक मैथिली लिटरेचर फेस्टिवल मे सुश्री शैली सिंह केर गायन मे ‘मिथिलाक गीत-नाद’ कार्यक्रम प्रस्तुत कैल गेल छल। एहि अवसर पर मिथिलाक गीत-नाद सीडी केर विमोचन पद्मश्री गजेन्द्र नारायण सिंह द्वारा कैल गेल छल। संगहि एहि सत्र केर संचालन मिथिलाक पौराणिक गीत एवं गायन शैलीक शोधक संग संगीत क्षेत्र मे सिद्धहस्त – गायन मे लोकप्रिय गिरिजानन्द सिंह द्वारा संचालन कैल गेल छल। ताहि दिनक बाद पुनः मधुबनी जिलाक सरिसव पाही मे एहि गीत-नाद पर विमर्शक संग सीडीक दोसर बेर विमोचन कार्यक्रम संपन्न भेल छल।
पटनाक कार्यक्रम उपरान्त सुश्री शैली एवं संपूर्ण गीत-नाद-वादन टोली सहित केँ विराटनगर मे अयबाक आमंत्रण देल गेल छलनि। सुसंयोग सँ विराटनगर मे सेहो एहि कार्यक्रमक आयोजन आगामी १३ मार्च केँ होमय जा रहल अछि। ई जानकारी मैथिली जिन्दाबाद केर संपादक प्रवीण नारायण चौधरी देलनि अछि। विराटनगर मे सुश्री शैली सिंह केर एकल गायन मे मिथिलाक गीत-नाद केर कार्यक्रम होयत, संगहि गिरिजानन्द बाबु एवं नित्या नन्द बाबु लोकनि द्वारा एहि पर समुचित प्रकाश देबाक संग-संग मिथिलाक पौराणिक गीत-नाद परंपरा केँ कोना बचाओल जाय एहि दिशा मे विचार प्रस्तुत सेहो कैल जायत।
विराटनगर मे होमय जा रहल एहि कार्यक्रम मे शास्त्रीय गीत-संगीत केर सेहो एकटा सत्र राखल जेबाक जानकारी प्रवीण नारायण चौधरी करौलनि अछि। ई कार्यक्रम ‘मैथिली जिन्दाबाद’ केर बैनर तर मे कैल जायत संगहि मैथिली-भाषी संग-संग नेपाली, उर्दू, मारवाड़ी, हिन्दी भाषाक गणमान्य स्रष्टा सहित आम मैथिल जनमानस लेल एकटा प्रेरणाक स्रोत होयत ताहि उद्देश्य सँ मिथिलाक गीतनाद आ शास्त्रीय गीत-संगीत केँ एक संग करबाक योजना बनाओल जेबाक बात ओ कहलैन अछि। मैथिली भाषाक आध्यात्मिक गहिंराई पटनाक ओहि संछिप्त कार्यक्रम मे श्रोतावर्ग केँ बहुत प्रेरित केने छल। अपन जैड़ केँ स्मृति मे आनब आजुक युग मे परम आवश्यक बुझि ई आयोजन विराटनगर केर मैथिलीभाषी लेल एकटा अनुपम उपहार होयत, ओ विश्वास दियौलनि अछि।


text:
- समुद्री सीमा नहि रहलाक बावजूद बिहार पौउलक टॉप- 5 मे स्थान
- 14-19 के बीच माछ कारोबार क जीडीपी मे योगदान 53,660 करोड रहल।
- तीन साल के दौरान बिहार मे माछ उत्पादन में 18.47 फीसदीक बढोतरी भेल।
- बिहार मे 6.42 लाख एमटी मांग अछि, जखन कि उत्पादन भ रहल अछि।
- बिहार मे 2 स 3 लाख टन माछ अबैत छल, आब 40 हजार टन आबि रहल अछि।
- 30 हजार एमटी माछ बिहार स बंगाल, नेपाल आदि राज्य मे निर्यात भ रहल अछि।
नीलू कुमारी
नयी दिल्ली / पटना । 30 हजार स बेसी माछ विहीन पोखरि आ सूखल धार-चौरक बावजूद माछक उत्पादन मे बिहार नहि केवल देश मे पांचम राज्य भ गेल, बल्कि आत्मनिर्भर सेहो भ गेल अछि। बिहार एहि साल तमिलनाडू कए पछुआ पांचम स्थान पाबि लेबा मे सफल रहल। बिहार स बेसी माछक उत्पादन केनिहार पश्चिम बंगाल, आंध्र, गुजरात आ केरल समुद्र तट पर अछि जखनकि बिहार नदी आ पोखरि मे माछक उत्पादन करैत अछि। सर्वाधिक माछ उत्पादन केनिहार पांचटा राज्य मे बिहार असगर एहन राज्य अछि जेकर सीमा समुद्र स सटल नहि अछि। ताहि लेल इ उपलब्धि बहुत खास अछि।
- प बंगाल- 14,47, 260 मीट्रिक टन
- आंध्र प्रदेश- 10,10,830 मीट्रिक टन
- गुजरात- 7,21,910 मीट्रिक टन
- केरल- 6,67,330 मीट्रिक टन
- बिहार- 6,02,000 मीट्रिक टन
दोसर दिस बिहार मे माछक उत्पादन आ मांग क बीच फासला आब महज 40 हजार मीट्रिक टन रहि गेल अछि, जखन कि 30 हजार मीट्रिक टन माछ बिहार स बंगाल आ नेपाल सन किछु ठाम निर्यात सेहो भ रहल अछि। पशुपालन एंव मत्स्य विभागक प्रधान सचिव विजयालक्ष्मी कहलथि जे किछु साल पहिने तक बिहार मे माछक मांग आ उत्पादन मे बहुत अंतर छल। करीब 3 लाख मीट्रिक टन माछ आंध्र स आयात हांइत छल। मुदा आइ 40 हजार मीट्रिक टन आयात भ रहल अछि, जे अगिला एक वर्ष मे लगभग खत्म भ जेबाक चाही। प्रधान सचिव कहलथि जे बिहारक माछ क मांग पडोसी देश नेपाल आ पडोसी राज्य मे सेहो बढि रहल अछि। एखन बिहार स करीब 40 हजार मीट्रिक टन माछ निर्यात भ रहल अछि। एहन मे कहि सकैत छी जे बिहार अपन मांग क बराबर माछक उत्पादन क रहल अछि।
माछक उत्पादन
- 14-15 : 479 लाख मीट्रिक टन
- 15-16 : 506 लाख मीट्रिक टन
- 16-17 : 509 लाख मीट्रिक टन
- 17-18 : 587 लाख मीट्रिक टन
- 18-19 : 602 लाख मीट्रिक टन
केंद्रीय मत्स्य पालन, पशुपालन और डेयरी मंत्री गिरिराज सिंह देश मे माछ उत्पादनक आकडा देखबैत कहैत छथि जे केंद्र सरकार देश मे मत्स्य उत्पादन आ एकरा लेल जरूरी ढांचागत सुविधा क विकास पर अगिला पांच साल मे 25000 करोड़ टका निवेश करत। मत्स्य पालन क्षेत्र 1.60 करोड़ स बेसी लोक आजीविका क प्रमुख स्रोत छै। मत्स्य पालन क विकास स भारत क पोषण सुरक्षा, खाद्य सुरक्षा सुनिश्चित भ सकैत अछि। रोजगार सेहो प्रदान कर सकैत अछि।
राष्ट्रीय स्तर पर 2017-18 क दौरान अंतर्देशीय क्षेत्र स 8.90 मिलियन मीट्रिक टन आ समुद्री क्षेत्र स 3.69 मिलियन मीट्रिक टन मत्स्य उत्पादनक संग 12.59 मिलियन मीट्रिक टन क कुल मछली उत्पादन दर्ज कैल गेल अछि। 2016-17 क तुलना मे 2017-18 क दौरान मछली उत्पादन मे औसत वृद्धि 10.14% (11.43 मिलियन मीट्रिक टन) रहल । इ मुख्य रूप स 2016-17 (7.80 मिलियन मीट्रिक टन) क तुलना मे अंतर्देशीय मत्स्य पालन मे 14.05% क वृद्धि क कारण अछि।
उल्लेखनीय अछि जे भारत वर्तमान मे माछ क विश्व क दोसर सबस पैघ उत्पादक अछि। वर्ष 1950-51 क दौरान कुल माछ उत्पादन मे अंतर्देशीय माछ उत्पादन क प्रतिशत योगदान 29 प्रतिशत छल, जे 2017-18 मे बढिकए 71 प्रतिशत भ गेल अछि। आंध्रप्रदेश मे सर्वाधिक 34.50 लाख टन अंतर्देशीय माछ क उत्पादन होइत अछि, जखनकि गुजरात देश मे समुद्री माछ क सबस पैघ (7.01 लाख टन) उत्पादक राज्य अछि। वर्ष 2017-18 क दौरान 45,106.90 करोड़ टका मूल्य क 13,77,243.70 टन माछ आओर माछ उत्पाद क निर्यात भेल। समुद्री माछ उत्पाद क निर्यात मे सेहो वर्ष 2017-18 क दौरान प्रमात्रा क रूप मे 21.35 प्रतिशत आ मूल्य क रूप मे 19.11 प्रतिशत क बढ़ोतरी दर्ज भेल।


text:
भारत मे ओप्पो नव क्रांति क जनक बनकिए उभैर रहल अछि । अपन सेगमेंट फोन संग एतेक प्रयोग अखैन धरि कोनो मोबाईल फोन निर्माता कंपनी नहि केने अछि । आईफोनक बाद भारत मे ओप्पो पहिल बेर नक्काशीदार डिस्पले बज़ार मे आनि रहल अछि । एहि बेर सेहो ओप्पो अपन फोन A3s फोन मार्केट मे आनि रहल अछि जे मौजूदा सभ फोन पर भारी पड़त ।
की अछि खासियत…
लाल आ गहरा जामुनि रंग क फोन कए मार्केट मे उतरबाक तैयारी अछि जाहि मे फ्रंट कैमरा 8 मेगापिक्सल क होएत आ रियर कैमरा 13 आ 2 मेगापिक्सल क ड्यूल कैमरा होएत । दूनू कैमरा AI ब्यूटी टैक्नोलॉजी स लैस अछि । जतय प्रोसेसरक गप अछि त इ प्रोसेसर क्वालकॉम स्नैपड्रैगन 450 ऑक्टाकोर प्रोसेसर स लैस अछि । बैटरी क जौं गप करी त अपन सभटा रिकॉर्ड कए ध्वस्त करैत ओप्पो अपन एहि फोन मे 4230 एमएएच बैटरी आनने छथि जे अखैन धरि क सबसे बेसी एमएएच बला ओप्पो क फोन अछि । स्क्रीन 6.2 इंच क सूपर फूल स्क्रीन संग अछि जाहि मे नॉंच डिस्पले (नक्काशीदार डिस्पले) अछि । डिस्पले सेहो 1520x720HD+ अछि । मेमोरी क बात जौं करी त एहि सेगमेंट मे ओप्पो दू टा वैरिएंट आनने छल जे 2GBRAM+16BROM आ 3GBRAM+32GBROM संग आनने अछि । एकर मेमोरी कए अहाँ 256 GB तक माइक्रो एसडी कार्ड स बढ़ा सकैत छी । सीम स्लॉट सेहो हाईब्रीड अछि मने दू टा नेनो सीम आ एकटा मेमोरी आसानी सए लगा सकैत छी । फोनक वजन सेहो 168 ग्राम अछि जे कि फोन क साईज क हिसाब स बेहतरीन अछि ।
आब देखनाई ई अछि जे ओप्पो अपन आन फोन कए कोनो एहि फोन संग कम्पेयर करत । फोन भारत मे सोम दिन लॉच होएत जकर शुरूआती कीमम 10999 राखल गेल अछि ।


text:
लघुकथा – “गर्मी छुट्टी”
– नेहा झा, वाराणसी
छोटका पंडित जीक मैझला बेटा नीलम बाबू केर पुलिस मे भर्ती भेलन्हि, माँ-दादा बड़ खुश भेलाह । हेता कोना नहि! बड्ड गरीबी मे ताहि जमाना मे बी.एच.यू. सँ पढ़ेने छलाह बेटा सभ केँ, ओ भरि गाम मे मिठाई बँटला, पूजा-पाठ करेलाह । बेटा चलि गेलखिन । पोस्टिंग भ’ गेल रहैन । किछुए साल बीतल छल बेटा के विवाह करेलाह, खुब सख-मनोरथ सँ । नीलम बाबू कनिया केँ ल’ क’ पहिल बेर गेलाह, पोस्टिंग रहन्हि तखन थिंपु, भुटान मे । सभ बेर गर्मी छुट्टी मे अबैत छलाह गाम खुब सनेस बारी ल’ क’ । भरि गामक लोक हुनकर बाट तकन्हि कियैक त’ सभ लेल किछु ने किछु अनिते रहथिन नीलम बाबू । ओहि बेर गर्मी छुट्टी आयल, नीलम बाबु चिठ्ठी लिखलखिन माँ केँ जे “माँ हमरा डी.एस.पी. लेल प्रोमोशन भेल अछि त’ किनसाइद एहि बेर हम नहि आबि सकबौ गर्मी छुट्टी मे । माँ खुशी भेली खुब जे बेटा डी.एस. पी. भ’ गेल मुदा कने दुखक छाही सेहो रहैन मुंह पर, कियैक त’ छुट्टी मे नहि अओता बेटा । चलु! कोनो गप्प नहि । कतहु रहैथ सुखी सँ रहैथ । कहि क’ मोन के मना लेलीह । ओम्हर नीलम बाबू केँ इमरजेंसी ड्यूटी लेल फोन रहैन जे कोनो आतंकी हमला भेल रहैक । अच्चके सँ कनियाँ केँ कहलखिन्ह जे अबैत छी तुरतहिं हम आ रिवलभल सभ सरिया क’ निकलि गेलाह । कनियाँ केँ बुझभा मे आबि गेलन्हि जे जरूरी काज छन्हि कोनो, चिंता मे बैसि रहलीह। भुटान मे ओ पहाड़ पर हमला, गोली बंदूक सभ होयत रहल, बड़ि काल मुठभेड़ भेलाक बाद अंत मे नीलम बाबू आतंकवादी केँ पकड़ै मे सफल भेलाह । खुश भ’ क’ जीप मे बैसला अचानकेँ जीप पहाड़ पर सँ पलटि गेल, हुनकर ऐक्सिडेंट भ’ गेल । हास्पिटल मे भर्ती करायल गेलन्हि, बहुत जतन के बादो नहि बचि सकलाह नीलम बाबू । उम्हर कनिया केँ खबर गेलन्हि, दौड़ली निछोहे, दाँती पर दाँती लगैन कनैत -कनैत । किछुए बरख भेल रहैन विवाहक । विधना एहेन अन्याय केलखिन । उम्हर गाम मे तार गेल ई खबरक । जवान बेटाक मृत्यु पर माँ -दादा केर हाल की कहु । छाती फाड़ि कनैत रहि गेली । एहेन गर्मी छुट्टी भेल रहन्हि ओई बेरक जे बेटाक बदला बेटाक अस्थि कलश एलन्हि ।एहेन दु:ख भगवान किनको नहि देथुन ।
नोटः दहेज मुक्त मिथिला समूह पर आयोजित लघुकथा प्रतियोगिता मे द्वितीय पुरस्कार सँ पुरस्कृत कथा


text:
डा.प्रशान्त कुमार मनोज, सहायक अतिथि प्राध्यापक,मैथिली विभाग, एम.एल.टी.कॉलेज सहरसा।
बी.ए.(प्रतिष्ठा), षष्ठ पत्र।’विद्यापतिक तीन रुप’ शीर्षक निबंधक वर्णन:-‘विद्यापतिक तीन रुप’ शीर्षक निबंधक रचनाकार पंडित रमानाथ झा एहि निबंध मे विद्यापतिक तीन रुप कवि, भक्त आ महापुरुषक रुप मे वर्णन कएने अछि। पं.रमानाथ झाक कहब छैन्हि जे महाकवि विद्यापति अद्भुत प्रतिभा सम्पन्न कवि छलाह। हुनका मे भावक मर्मवाणी केँ अभिव्यक्त करबाक अद्भुत क्षमता रहैन्हि। जनभाषा मे रचना करब हुनक विशेषता छैन्हि। ओ मानव हृदयक मूलभूत भावना केँ नैसर्गिक भाव आ भावावेश केँ सुक्ष्मता सँ वर्णन आ चित्रण कएलनि। कवि विद्यापति अदम्य रुप पिपासाक साथ साथ रुप चित्रण मे सिद्धस्त छलाह। ऐन्द्रिय आनंदक एहन वर्णन, एहन रंग कोनहुंं साहित्य मे नहि भेटत। मैथिली साहित्य मे सौंदर्य किंबा आत्मिक सौंदर्यक विलक्षण चित्र ओ उपस्थित कएने छथि। नारी सौन्दर्यक सुक्ष्म वर्णनक कारणें एखनहुँ धरि विद्यापति नारीक कंठहार बनल अछि।
महाकवि विद्यापतिक दोसर रुप भक्ति भावनाक अछि। हुनक कविता मे ईश्वर भक्तिक प्रचूरता अछि। ईश्वर भक्तिक प्रबलताक कारणें चैतन्य महाप्रभु हिनक पद गाबि भाव विभोर भए जाइत छैन्हि। एखनहुँ मिथिलाक भक्त डमरू बजाय विद्यापतिक भक्ति गीत गबैत नाचि नाचि भाव विभोर भए जाइछ। शिव, माता भगवती, विष्णु, पतित पावनी गंगा सहित आन देवताक भक्ति गीत प्रचलित अछि।
महाकवि विद्यापति कवि आ भक्तक संग महापुरुष छलाह जे अपन लेखनी केँ जनभाषा मे रचना कय अपन भावना के मूर्तरूप देलन्हि। हुनक कहब छैन्हि जे शास्त्र विद्या सँ पैघ शस्त्र विद्या अछि जाहि सँ राष्ट्र पुर्णतः सुरक्षित रहैछ। कवि विद्यापति विराट व्यक्तित्वक संग महान तत्वदर्शी आ कर्मयोगी छलाह।मैथथ


text: पटना। पटना क पीएमसीएच क जूनियर डॉक्टर कए हड़ताल परि गेलाह क बाद दरभंगा क डीएमसीएच जूनियर डॉक्टर सेहो हड़ताल परि चलि गेल। एहि स चिकित्सा व्यवस्था चरमरा गेल अछि। मरीज इलाज क अभाव मे तड़ैप रहल अछि। चिकित्सा क कोनो व्यवस्था नहि होवा स मरीज कए दोसर अस्पताल मे भेजल जा रहल अछि। दोसर ओर चिकित्सा व्यवस्था क सुचारु करबाक लेल अतिरिक्त चिकित्सक क तैनाती कएल गेल अछि। एहि बीच पीएमसीएच मे हड़ताल स 40 टा स बेसी मरीज क मौत भ चुकल अछि। मालूम हुए जे वेतनक वृद्धि क मांग क समर्थन मे पटना मेडिकल कॉलेज अस्पताल (पीएमसीएच) क जूनियर डॉक्टर कए हड़ताल लगातार जारी अछि।


text:
कटक
कटक /ˈkʌtək/ ( सुनी) (आकृति:Lang-or) एक पूर्व राजधानी शहर आ भारतक पूर्वमे अवस्थित ओडिसा राज्यक दोसर पैग शहर छी । कटक उडिसाक एक प्राचीन नगर छी । एकर इतिहास एक हजार वर्षसँ बेसी पुरान अछि । करीब ९ शताब्दिधरि कटक उडिसाक राजधानी रहल आ वर्तमानमे ई व्यावयायिक राजधानीक रूपमे जानल जाइत अछि । केशरी वंशक समय अहि ठाम बनल सैनिक शिविर कटकक नाम पर ई शहरक नाम राखल गेल छल ।
इतिहास[सम्पादन करी]
सन्दर्भ सामग्रीहसभ[सम्पादन करी]
- ↑ "Cities having population 1 lakh and above", Census of India, Government of India, अन्तिम पहुँच २ नवम्बर २०११।


text:
२६ जुलाई २०२१ – मैथिली जिन्दाबाद!!
जीवनक महत्वपूर्ण दर्शन – चुकिया बैंक केर बचत सँ जीवनक प्रारब्ध भोग धरिक सहज मीमांसा
चुकिया बैंक
बचत करबाक एक पारम्परिक अधिकोष (बैंक) – घरेलू उपाय ‘चुकिया बैंक’ बहुतो गोटे परिचिते छी। बाल्यकाल मे बाबा-बाबू, माँ-काकी व अन्य श्रेष्ठजन सँ आशीर्वादीक रूप मे किछु कैञ्चा (पैसा) भेटल करय जाहि मे किछु खर्च होइत छल आ बाकी बचत के पैसा चुकिया बैंक मे जमा कयल जाइत छल। बचत करबाक प्रवृत्ति केँ बाल्यकालहि सँ बढावा देबाक लेल ई बहुत सहज आ उपयोगी उपक्रम थिक। बचत केर पैसा बेर पर बहुत काज दैत छैक। लेकिन बचत लेल अति-कंजूस भेनाय हमर स्वभावक लोक केँ नीक नहि लागय, तेँ बचत कम होइत छल। बाल्यकाल सँ एखन धरि एहि चुकिया बैंक केर बचत मीमांसा सँ हमरा अपन खर्चीला लोक होयबाक भान भेटैत अछि, तेँ हम ईहो दावी कय सकैत छी जे आरो लोक केँ एहिना होइत हेतनि। बचत केर महत्व आ खर्च बेसी करबाक प्रकृति बीच संतुलन रखैत हमेशा अपन भूमिका नीक ढंग सँ कयल जा सकैत अछि।
चुकिया बैंक (गुल्लक) मे जेना पैसा बचत करैत छी ठीक तहिना नीक कर्म कयला सँ तुरन्त फल दयवला क्रियमाण खर्च होइत अछि आ जाहि कर्मक फल बाद मे भेटैछ यानि संचित से बचत कहाइत अछि। त्रिविध कर्म केर दर्शन (फिलौसफी) मे यैह बचत कयल कर्मफल संचित सँ प्रारब्ध मे परिणत होइत अछि। हम-अहाँ जे देखैत छी जे कोनो नीक या खराब भोग अचानक सँ सोझाँ अबैत अछि वैह प्रारब्ध थिकैक। एहि ठाम चुकिया बैंक केर उदाहरण दैत ई बात रखबाक तात्पर्य यैह जे कर्म-सिद्धान्त सँ बखूबी परिचित होइ हमरा लोकनि। सदिखन ध्यान राखी जे ई मानव तन (जीवन) कर्म कएने बिना निर्वाह नहि होयत, आर कर्मरूपी श्रम सँ प्राप्त आय (भोग) अनुसार जीवन संचालित होयत। एतहु कर्मठ लोक जे होइछ ओ सदैव मजबूत क्रियमाण संग मजबूत संचित आ मजबूत प्रारब्ध लेल कठोर प्रयत्न करैत अछि।
चुकिया बैंक केर तर्ज पर एकटा आर महत्वपूर्ण अनुभूति अहाँ सब सँ साझा करबाक इच्छा भेल अछि। ई जे फेसबुक आ कि ट्विटर पर या फेर अपन डायरी या कोनो लेखन पुस्तिका आदि मे अक्षर सँ बनल शब्द आ शब्द सँ बनल वाक्य आदिक लेखन कार्य करैत छी ताहि मे सेहो तत्क्षण निष्कर्ष भेटबाक संग भविष्यहु मे उपयोग योग्य कथ्य आ तत्त्व सब निहित रहैत अछि। लेखनकार्य साधारण कर्म नहि थिक। जहिना कृषि, रोजगार, व्यवसाय आदि सँ लोक कैञ्चा कमाइत अछि, ठीक तहिना लेखनकार्य सँ नाम, प्रतिष्ठा आ परिचिति केर आयार्जन होइछ। तुरन्त मे अहाँक लेखनीक प्रभाव सँ कतेक लोक लाभ प्राप्त करैत छथि, अहाँक प्रिय पाठक बनैत छथि, अहाँक लेखनी सँ प्रेरणा प्राप्त कय अपन जीवन केँ समुचित मार्गदर्शन करैत छथि… ई सारा भेल ‘खर्च’; पुनः एक पाठक सँ अनेक पाठक बनबाक आ लेख सभक लोकप्रियता बढैत जेबाक, प्रकाशित पोथी व उद्धृत कथा-वृत्तान्त संग कथ्य-तत्त्व आदिक जे उपयोगिता दिन-ब-दिन आ भविष्यक अज्ञात-अनन्त विन्दु धरि महत्व राखत से संचित थिक। आर एहि संचित सँ प्रारब्ध भविष्यक सन्तति भोगत, अहाँक आत्मा लेल ओ चिरकाल धरिक भोग होयत। आशा करैत छी जे ई ‘दर्शन’ हम ठीक सँ बुझा पेलहुँ अपने लोकनि केँ। हँ, एहि मे ‘व्याकरण’ केर बड पैघ महत्व छैक। शुद्धता केर सीधा सम्बन्ध स्वच्छता सँ छैक। जतबे अधिक शुद्ध होयब, ओतबे कर्मठता सिद्ध होयत। तेँ, व्याकरण सिद्धि लेल ताउम्र अपन तपस्या जारी राखू। सिखबाक आ बेसी नीक प्रदर्शन करबाक लेल उमेर केर सीमा नहि छैक, अपना सँ छोटो सँ सिखबाक संस्कृतक सनातन सिद्धान्त छैक। ध्यान राखब।
आइ एतबे! तीन रूपक मार्फत किछु महत्वपूर्ण सन्देश देबाक प्रयत्न कयलहुँ अछि, कतेक सफल या कतेक असफल से परिणाम त अहाँ (परमात्मा) केर हाथ मे अछि। ॐ तत्सत्!!
हरिः हरः!!


text:
भारतीय मिथिला भूभाग केँ राज्य बनेबाक मांग करयवला सामाजिक-राजनीतिक संस्था अखिल भारतीय मिथिला राज्य संघर्ष समिति द्वारा नेपाल मे उठि रहल नागरिकता सम्बन्धी वाद-विवाद आ ताहि मे अङ्गीकृत नागरिकता प्रदान करबाक विन्दु पर देल जा रहल नव-नव तर्क प्रति संज्ञान लैत नेपाली राजदूतावास नई दिल्ली मे एक ज्ञापन पत्र दैत एहि तरहक अराजक राजनीति सँ बचबाक आ नेपाल-भारत सम्बन्ध केर वैशिष्ट्यक रक्षार्थ बेटी-रोटीक सम्बन्ध केँ अनवरत निभेबाक मांग कयल गेल अछि। यथार्थता यैह छैक जे हजारों वर्ष पूर्व सँ नेपाल आ भारत के लोक आपस मे वैवाहिक सम्बन्ध आ सांस्कृतिक-भाषिक अन्तर्सम्बन्ध केँ जियैत आबि रहल अछि। नेपालक विदेश नीति मे कतबो समदूरस्थ आ असंलग्न परराष्ट्र नीतिक अवधारणा पर प्रचार-प्रसार कयल जाय, परञ्च जन-जन बीचक सम्बन्ध सिर्फ आ सिर्फ भारत संग रहबाक कठोर सत्य केँ कियो नहि काटि सकैत अछि। एहेन स्थिति मे अङ्गीकृत नागरिकता केँ विवादक जाल मे ओझराकय जनस्तरीय सम्बन्ध केँ कमजोर करबाक षड्यन्त्र होयबाक स्थिति स्पष्ट भ’ रहल अछि।
सच छैक जे जखन-जखन राजनीतिक स्थिति-परिस्थिति अराजक बनैत छैक आ ताहि पर जनमानस मे प्रतिक्रिया आरम्भ होइत छैक त फेर बुझि जाउ कोनो न कोनो खतरा आबयवला अछि। हम सब सच मे बहुत दुःखी छी जे अङ्गीकृत नागरिकता के वास्ते ५ वर्ष या ७ वर्ष प्रतीक्षा उपरान्त नागरिकता देबाक विन्दु पर आपसी विवाद मे ७ लाख युवा केँ अनागरिक बनाकय रहय लेल बाध्य कयल गेल छैक। ई ७ लाख युवा के दोष एतबा छैक जे एकरा सभक पिताक नागरिकता ‘जन्मसिद्ध’ आधार पर विगत मे देल गेलैक। ताहि समय बाकायदा टोली खटाकय ७ दल के स्थानीय प्रतिनिधि केँ गवाही राखिकय नागरिकता बाँटल गेल छलैक। लेकिन बाद मे ओकर सन्तान केँ नागरिकता नहि देल जा सकबाक विवाद ठाढ़ कय – कानून के अभाव के नाम पर आइ लगभग १० वर्ष सँ नागरिकता प्रदान नहि कयल जा सकलैक अछि। जखन कि नेपाल मे नागरिकता एकमात्र पहिचान के आधार आ बिना नागरिकता प्रमाणपत्र एतुका लोक कोनो वैधानिक कार्य पूरा नहि कय सकैत अछि, नहिये उच्च शिक्षा प्राप्त कय सकैत अछि, नहिये कोनो लाइसेन्स प्राप्त कय सकैत अछि, न बैंक खाता खोलि सकैत अछि, न कोनो जमीन-जायदात अपना नामे कीन या बेचि सकैत अछि…. एतेक तक कि कोरोना महामारी सँ त्रस्त रहितो ओकरा सब केँ एखन तक नागरिकता प्रमाणपत्र बिना टीका तक नहि लगायल गेलैक अछि। एहेन घोर अमानवीय व्यवहार राज्य द्वारा अपनहि देशक नागरिक पर करबाक वीभत्स उदाहरण दोसर कि होयत?
एहनो दुरावस्था मे नागरिकता संशोधन विधेयक के नाम पर दलीय राजनीति चरम अराजक मिलीभगत करैत ओहि वंचित नागरिक केँ न त नागरिकता प्रदान करैत अछि आ ने ओकरा सभक वास्ते तत्काल आने कोनो पहिचान पत्र जारी करैत ओकरा आधारभूत मौलिक अधिकार प्राप्त करबाक अधिकार दय रहल अछि। उल्टा जनता मे भ्रम के जाल पसारि रहल अछि ई राजनीतिक दल सब। नागरिकता के नाम पर विदेशी नागरिकता लय लेत, भारत सँ आबि रहल विवाहित दुल्हिन केँ एक हाथे सिन्दुर आ दोसर हाथे नागरिकता, आदि अनेकों कुतर्कपूर्ण कुप्रचार कय केँ जनमानस मे जहर घोरि रहल अछि। एहि तरहें दशकों-दशकों के संघर्ष आ सैकड़ों लोकक बलिदानी सँ प्राप्त नव संविधान, नव व्यवस्था आ नव विकास केर अवसर आ शान्तिपूर्ण चुस्त-दुरुस्त प्रशासन, सुरक्षा आ न्याय व्यवस्था आदि केँ फेर सँ खलबलाकय देश मे द्वंद्व केँ आमंत्रित कयल जेबाक खतरनाक अवस्था बनय लागल अछि। अतिरंजना आ अराजकता सँ दूर रहब जरूरी अछि। एखन एतबे।
हरिः हरः!!


text:
पत्रकारिता सं जुड़ल लोक के लेल एकटा नीक खबर अछि. दिशा मीडिया हाउस के बड़का स्तर पर लोक के जरूरत अछि. दिशा मीडिया हाउस एकटा न्यूज चैनल शुरू करय जा रहल अछि. दिशा मीडिया हाउस न्यूज चैनल के संग-संग अखबार... वेब पोर्टल... न्यूज़ एजेंसी... पत्रकारिता संस्थान सहित नीडिया सं जुड़ल कइटा काज शुरू करय जा रहल अछि. एहि के लेल काफी संख्या मे फ्रेशर आओर अनुभवी दुनू तरहक पत्रकारक जरूरत अछि. दिशा मीडिया हाउस के सभ तरहक लोक के जरूरत अछि. डेस्क... प्रोग्रामिंग... रिपोर्टिंग... कैमरा... वीटी एडिटर...एचआर.... सेल्स-मार्केटिंग...कंसलटेंट्स सं लs क डिस्ट्रिब्यूशन तक. अहां जेहि क्षेत्र मे अपन धाक जमाबय चाहय छी ओहि मे अप्लाई करय मे देरी नहि करु. 15 दिन के अंदर –अंदर अपन रिज्यूमे रंगीन फोटो के संग भेज दिऔ. आओर हां लिफाफा आ ईमेल मे जॉब कोड लिखनाय नहि भूलब. अहां अपन रिज्यूमे आओर फोटो एहि एड्रेस आ ईमेल पर भेल सकय छी-
Disha Channel
1st Floor, Fun Cinema Complex
TDI Republic, Moti Nagar
New Delhi-110015
Ph:011-64726446, 64726667
ईमेल अछि :
dishatvnews@rediffmail.com
आओर
हमर ईमेल:-hellomithilaa@gmail.com


text:
आत्मचिन्तन
– प्रवीण नारायण चौधरी
आउ संग-संग यात्रा करैत छी
किनको मोन पड़ैत अछि जे होशो-हवास मे जीवन मे पहिल यात्रा कतुका कएने रही? खूब जोर दियौक दिमाग पर! हमरा लेल ई सवाल बहुत कठिन आ एकर उत्तर अप्राप्य अछि। बस कनी-कनी मोन पड़ैत अछि जे पूज्य पिताक संग साइकिल के ऐगला डंटा पर बैसिकय ककोढ़ा गेल रही। फेर दिमागक दोसर कोण सँ आवाज अबैत अछि जे सब सँ पहिने कृष्णाष्टमीक मेला देखय लेल दसौत गेल छलहुँ। ता धरि दिमागक कय टा कोण सँ आवाज आयब शुरू भऽ जाइत अछि जे सब सँ पहिने प्रभाष काका संग साइकिल पर बैसिकय भगवानपुर बुच्ची दैया सँ नोत लेबय लेल गेल रही, पैर स्पोक मे फँसि गेल छल, कटि गेल छल, से निशान आइ धरि अछि। दोसर स्मृति सब शिकायत ठोकय लगैत अछि जे गाम सँ कोस-दू-कोस के यात्रा लेल बाहर निकलब सेहो कोनो यात्रा भेलैक… आ जँ से भेलैक त प्रतिदिन खेलाइत-धुपाइत कोस-दू-कोस के यात्रा स्कूल, खेत, गाछी, मछैता, लालापट्टी, जयदेवपट्टी, हनुमाननगर, हरिहरपुर, दादपट्टी आदिक यात्रा कि यात्रा नहि छल! हाहा! अपन जीवन, अपन स्मृति आ अपना संग के ई बातचीत आइ एकटा सवाल केर जवाब तकैत करय मे आनन्द आ उमंग दय रहल अछि, लेकिन कटु सत्य यैह छैक जे बचपन मरि गेलाक बाद ओकर स्मृति सेहो मरि गेल। हँ, जे कोनो अमिट-अमर काज भेल से मोन अछि। यैह होइत छैक। जीवन मे कतेको अबैत अछि, चलि जाइत अछि, ओकर सारा (स्मारक) सेहो मटियामेट भऽ जाइत छैक। सन्तान सम्हरल आ सुझबुझ वला भेल त किछु समय धरि जुड़िशीतल मे डाबा वगैरह बान्हिकय जलार्पण करैत शीतलताक अनुभूति देलक, नहि त आजुक स्थिति वला सन्तान भेल त बिजली दाहगृह मे दागिकय डाहि देत… नाम के अस्थि लय कय गंगा मे प्रवाहित कय देत…, श्राद्धो करत कि नहि, दशगात्र निर्माणक परिकल्पनाक संग क्षौर कर्म करैत दोसर लोक मे पितर केर शरीरक संस्कार करैत एकादशा आ द्वादशा रूपी द्विदिवसीय महत्वपूर्ण श्राद्ध करैत पितरक नाम मे आवश्यक दान करबाक परम्परा तक निर्वाह करत कि नहि… शय्यादान सँ लैत खराम आ छाता, अन्नादिक दान व लोकोपयोगी ओहि सब चीज-वस्तुक दान पितरक नाम पर श्रद्धा सहित अर्पण करबाक एकटा भावना निहित श्राद्ध करबाक बात केँ ‘मृत्युभोज’ कहिकय आइ केना दुत्कारल जा रहल अछि से सब कियो देखिये रहल होयब। खैर! हम एखन अहाँ सब सँ ई नैराश्यता भरयवला यात्राक बात नहि कय रहल छलहुँ… जीवनक होशोहवास मे पहिल यात्रा माताक गर्भ सँ बाहर अबिते चेहा-चेहाकय कानिकय आरम्भ होइछ ई सब कियो जनिते छी। एहि मे कियो-कियो तुलसीदास जेहेन बच्चा, गौतम बुद्ध जेहेन बच्चा, किछु अलग तरहक रूप संग जन्म लेनिहार बच्चा सब सेहो यात्रा मे अबैत अछि, कियो हँसिते, कियो बजिते…! सामान्यतया पहिल यात्रा मानव जीवन मे माताक उदर सँ बहराइत देरी एहि संसार मे कानैत आरम्भ होइछ। ई सनातन सत्य थिकैक। सभक संग लागू होइत छैक। एकर बाद बाल्यकाल सँ वृद्धावस्था धरिक अनेकों यात्रा छैक आ से सबटा जीवन-निर्वाह लेल आवश्यक कर्म आ ताहि संग अपन मनोवस्था मे आयल विभिन्न आत्मज्ञान – अन्तर्ज्ञान सँ जुड़ल विषय-वस्तु लेल यात्रा निहित होइत छैक। एहि मे पड़ैछ तीर्थयात्रा।
तीर्थ कहल जाइत छैक सांसारिकता सँ इतर आध्यात्मिकता मे अपन आत्माक अन्तिम गन्तव्य परमात्माक समीप परिकल्पित स्थूल स्थल केँ! जेना हम सब शरीर मे छी, मुदा शरीर वास्तव मे हमर नहि छी… ई एहि संसार मे निर्मित संसारहि केर वस्तु थिकैक, ई संसारहि मे रहि जेतैक। एहि संसारक पंचतत्त्व – क्षिति, जल, पावक, गगन, समीरा सँ बनल ई शरीर यथार्थतः आत्मारूपी परमात्माक अंश यानि हमर-अहाँक प्रथम तीर्थ छी। ई तीर्थयात्राक शुभारम्भक बड अजीब इतिहास छैक। माता आ पिता केर संयोग सँ आरम्भ भ्रूण निर्माण सँ माताक असीम कृपा आ सहारे ई यात्रा शरीर निर्माणक प्रक्रिया केँ क्रमिक रूप सँ पूरा करैत आखिरकार नौ-दस मास उपरान्त गर्भ सँ बाहर संसारक खुल्ला आवोहवा मे अबैत छैक। आर शुरू भऽ जाइत छैक जीवनयात्रा! जन्म लैत देरी सभक दृष्टि शिशुक लिंग निरीक्षण करैत कहैत छैक बेटा भेल आ कि बेटी भेल। फेर छठिहार, नाम संस्कार, मुन्डन, उपनयन, वेदारम्भ, ब्रह्मचर्य उपासना, गृहस्थी धर्म, स्वयं माता-पिता बनब, सन्तानक प्राप्ति करब, माता-पिताक धर्म केँ स्वयं जियब, कर्तव्यपालनक संग नियम-निष्ठा मे जीवनयात्रा केँ पूरा करैत विभिन्न कीर्ति करैत पुनः अपन एहि शरीर केँ छोड़ि अपन गन्तव्य ‘परमात्मा’ रूपी परमपिताक प्राकृतिक नियम अर्थात् कर्मरूपी फलक प्रारब्ध केँ भोग पूरा करय लेल एहि ब्रह्माण्ड मे पृथ्वीलोकहि समान अनेकों लोक आ मनुष्यहि समान अनेकों योनि मे प्रवेश पबैत यात्रा केँ निरन्तरता मे राखब। ई थिकैक समग्र मे यात्रा! एहि सम्पूर्ण यात्रा मे आर कियो संग रहय वा नहि, १७ टा मित्र जे आत्माक संगहि सब ठाम यात्रा करैत अछि से सब मात्र रहत। के थिकैक ई १७ मित्र?
१. ५ तरहक प्राण – प्राण, अपान, व्यान, उदान आ समान (५ गोट उप-प्राण केर चर्चा सेहो केवल उचित सन्दर्भ लेल कहि रहल छीः नाग, कूर्मा, देवदत्त, कृकला आ धनञ्जय – एहि सभक बड़ी जोरदार व्याख्या सेहो छैक से दोसर लेख मे कहब।)
२. ५ तरहक कर्मेन्द्रिय – मुंह, हाथ, लिंग, गुदा आ पैर (एहि स्थूल संसार मे निर्धारित सम्पूर्ण स्थूल कार्य यथा बजनाय, काज केनाय, मुत्र आ वीर्य त्याग, मल त्याग आ चलनाय ई सब कयल जाइछ।)
३. ५ तरहक ज्ञानेन्द्रिय – त्वचा, आँखि, नाक, कान आ जिह्वा – (एहि स्थूल संसार मे दृश्य-अदृश्य तत्त्व केर ज्ञान करेबाक लेल ज्ञानेन्द्रिय होइछ।)
४. मन – चित्त, मानस, मनोभाव, मस्तिष्क विभिन्न अंगक प्रक्रिया केँ मन कहल गेल अछि।
५. बुद्धि – एहेन शक्ति जाहि सँ निर्णय करब, कोनो बात केँ बुझब, तर्क करब… अर्थात् वातावरणक संग मन, प्राण, कर्मेन्द्रिय, ज्ञानेन्द्रिय आदिक समायोजन करब। सब सँ बेसी महत्वपूर्ण आ जरूरी भूमिका (रोल) एकरे छैक।
त, एहि १७ मित्रक संग आत्माक चिरयात्रा मे हम-अहाँ आ जतेक तरहक जीव (दृश्य-अदृश्य) देखि रहल छी, ओ सब छैक। हमरा लगैत अछि जे लेख लम्बो भऽ गेल आ बोरिंग सेहो!! हम गूढ बात करबाक लेल ई नहि लिखि रहल छलहुँ… बस साधारण सन्देश एतबे अछि जे जीवनक यात्रा हम समस्त मानव लेल सब सँ बेसी महत्वपूर्ण अछि आर एहि यात्राक मुख्य उद्देश्य एतबे अछि जे अपन सत्रहो मित्रक संग परमपिता परमेश्वरक दरबार धरि जखन पहुँची त कलंकक कारण माथ नहि झुकल रहय। पिता संग हँसैत-मुस्कुराइत भेंट हो। ओ ई नहि कहथि जे अवसर केर सदुपयोग तूँ नहि कय सकलें! अस्तु!!
प्रस्तुत तस्वीर मे परमात्मारूपी ‘सीताराम भगवान’ माफा मे विराजमान छथि। हम सब पूर्ण जोश मे ‘जय सीताराम – जय जय सीताराम’ केर कीर्तन करैत परमधाम ‘बाबाधाम’ दिश चलायमान अवस्था मे छी। आनन्द आ परमानन्दक बरखा बरैस रहल अछि। जीवनक यात्रा मे एहि तरहक छोट-छोट तीर्थयात्रा सँ ‘हम’ सब पवित्र होइत छी, शरीररूपी वर्तमान ‘आलय’ सेहो पवित्र आ स्वस्थ होइत रहैत अछि। हमरा दिश सँ सभक लेल शुभकामना!!


text:
दड़िभंगा-नव दिल्ली : साहित्य अकादेमी द्वारा देल जायवला वार्षिक पुरस्कार 2014 साल लेल आशा मिश्रकें देल जयबाक घोषणा भेल अछि. आशाकें हुनक पोथी 'उचाट' लेल ई पुरस्कार देल जायत. उचाट मैथिली उपन्यास सहित आशा मिश्र सभसं पैघ विजय ओ थाहैत स्वप्न पोथी लिखने छथि. पुरस्कार हेतु मैथिली दिससं डॉ सुरेश्वर झा, डॉ देवकांत झा आ शैफालिका वर्मा आशा मिश्रक उचाट केर चयन केलनि.
हिनका मार्चमे पुरस्कार राशि ओ प्रशस्तिपत्र देल जायत. पुरस्कारक घोषणा दिल्लीमे भेल अकादेमी केर बैसकमे भेल. आशा मिश्र दड़िभंगामे रहैत छथि आ लेखन-पठन-पाठनमे रुचि छनि.
हिनका मार्चमे पुरस्कार राशि ओ प्रशस्तिपत्र देल जायत. पुरस्कारक घोषणा दिल्लीमे भेल अकादेमी केर बैसकमे भेल. आशा मिश्र दड़िभंगामे रहैत छथि आ लेखन-पठन-पाठनमे रुचि छनि.
एकर संगहि मैथिलीक युवा महिला साहित्यकार ओ जेआरएफ निक्की प्रियदर्शिनीकें हुनक निबंध पोथी देखल जा सकैछ लेल पहिल 'रित्विक सोनम साहित्य सम्मान' देबाक घोषणा भेल अछि. एकर निर्णायक मंडल मे रहथि - भीमनाथ झा, पंचानन मिश्र आ अशोक कुमार मेहता. ई जनतब रित्विक तृप्ति सोनम स्मृति संस्थानक अध्यक्ष राजनाथ मिश्र देलनि. ज्ञात हो जे निक्की केर एहि पुरस्कृत पोथीक आमुख भीमनाथ झा केर लिखल छनि. निर्णायक मंडलमे भीमनाथ झा केर रहबा प्रश्न उठाओल जा रहल अछि.
(रिपोर्ट : मिथिमीडिया ब्यूरो)
Tags: हालचाल हालचाल : एहिपार


text:
फिजी
फिजी आधिकारिक रूप सँ फिजी द्वीप समूह गणतन्त्र (फिजी: Matanitu Tu-Vaka-i-koya ko Viti) कऽ नाम सँ जानल जाएत अछि, दक्षिण प्रशान्त महासागरक मेलानेसियामे एक द्वीप देश छी। ई न्युजिल्यान्ड कऽ उत्तरी आइल्यान्ड सँ करीब २००० किलोमिटर उत्तर-पूर्वमे अवस्थित अछि। एकर समीपवर्ती पड़ोसी राष्ट्रसभमे पश्चिम दिस भानुअटु, पूर्वमे टोङ्गा आ उत्तरमे टुभालु अछि। १७हम आ १८हम शताब्दीकें समयमे डच आ अङ्ग्रेजी खोजकर्तासभ फिजीकें खोज केनए छल। सन् १९७० धरि फिजी एगो अङ्ग्रेजी उपनिवेश छल। प्रचुर मात्रामे वन, खनिज आ जलीय स्रोत सभक कारण फिजी प्रशान्त महासागरक द्वीप सभमे सभ सँ उन्नत राष्ट्र अछि। वर्तमानमे पर्यटन आ चीनीकें निर्यात एकर विदेशी मुद्राक सभ सँ पैग स्रोत छी। एतौका मुद्रा फिजी डलर अछि।
फिजीकें अधिकांश द्वीप १५ करोड़ वर्ष पूर्व आरम्भ भेल ज्वालामुखीय गतिविधि सँ गठित भेल छल।
इतिहास[सम्पादन करी]
राजनीति[सम्पादन करी]
फिजीकें राजनीति आम तौर पर एक संसदीय प्रतिनिधि लोकतान्त्रिक गणतन्त्रकें दायरामे काज करैत अछि। एकर तहत प्रधानमन्त्री सरकारक मुखिया, आ राष्ट्रपति राष्ट्रक मुखिया होएत अछि। देशमे बहुदलीय प्रणाली अछि।
फिजी चारि राजनैतिक प्रभागमे बाँटल गेल अछि:
ई प्रभागसभ १४ जिलामे बाँटल गेल अछि।
भूगोल[सम्पादन करी]
फिजीमे ३२२ द्वीप अछि (जहिमे सँ १०६ पर लोग बसोबास करैत अछि) एकर अतिरिक्त ५२२ क्षुद्र द्वीप अछि।
संस्कृति[सम्पादन करी]
फिजीकें समृद्ध संस्कृति स्वदेशी, भारतीय, चीनी आ यूरोपीय परम्पराकें मिश्रण अछि।
भाषा[सम्पादन करी]
अतऽ अंग्रेजी, फिजी हिन्दी समेत अनेको भाषासभ बाजल आ प्रयोग केल जाएत अछि।


text:
बेंगलुरु। भारत मे विकास क पायदान पर पिछड़ल राज्य बिहार 2008-09 मे 11.03 फीसदी क विकास दर की हासिल केलक चारू दिस स राज्यक गुणगाण शुरू भ गेल अछि। पिछला एक माह क आंकड़ा कहैत अछि जे बिहारक एहि उपलब्धिपर लगभग सबटा अखबार अपन संपादकीय लिखलक अछि। आब कम स कम देशक लोक इ मानबा लेल तैयार भ गेल अछि जे आईटी सन सेक्टर में सेहो बिहार मे ओहने मौका अछि, जेहन देश क अन्य जगह पर।
तेकर मुख्य कारण इ अछि जे नीतीश सरकार आईटी सेक्टर पर फोकस करि रहल अछि आईटी पॉलिसी पर अमल भ रहल अछि। बिहार मे बनल आइटी नीति मे आईटी कंपनी कए फायदावाला कईटा पेशकश कैल गेल अछि। बिहार क उपमुख्यमंत्री आ वित्तमंत्री सुशील कुमार मोदीक मानी त बिहार स जे लोक नौकरी क तलाश मे बाहर गेल छलाह, ओ घर लौटबा लेल तैयार भ रहल छथि। एकटा सर्वे क अनुसार बिहार स पैघ पैमाना पर आईटी प्रफेशनल दुनिया भर मे अपन लोहा मनवा रहल छथि। असगर बेंगलुरु मे सवा लाख आईटी प्रफेशनल बिहार स छथि। ऐहन मे बिहार कए बेंगलुरु क बाद सबस पैघ आईटी डेस्टिनेशन बनेबाक कोशिश भ रहल अछि। चूंकि बेंगलुरु सन शहर मे रहब आब महग भ गेल अछि, एहन मे आईटी कंपनी सब टियर-1 आ टियर-2 शहर जेना पटना आ जयपुर क दिस रुख करबा लेल लगभग तैयार भ गेल अछि। बिहार मे कंपनी खोलबा लेल कई आईटी कंपनी आ सरकारक बीच वार्ता सेहो भ गेल अछि।


text:
आबि गेल सावन...
सावन आबि गेल. सावन आबय के संग कांवड़ ल s क बाबाधाम जनाय सेहो शुरू भs गेल अछि. बोल बम के नारा अछि... बाबा एकटा सहारा अछि.... आओर बोल बम- बोल बम बोलैत लोक सुल्तानगंज सं जल भरि बाबाधाम के लेल निकलि पड़लाह अछि. सुल्तानगंज सं लsक बाबाधाम देवघर रावणेश्वर महादेव तक 105 किलोमीटर के रास्ता केसरिया... भगवा रंग में रंगि जाएत अछि. आन दिन त लोक बस... गाड़ी सं बाबाधाम चलि जाइत छथि मुदा भरि सावन लोकक कोशिश पैदल कांवड़ ल जाइ के रहैय छन्हि. भरि सावन बिहार... उत्तर प्रदेश... बंगाल...असम... नेपाल के संग दोसरो ठाम सं लोक आबि बाबा के दर्शन करैत छथि. सुल्तानगंज में उत्तरवाहिनी गंगा में नहाकए पूजा पाठ कS जल भरि नंगे पैर बोल बम- बोल बम बोलैत बाबा धाम लेल विदा होएत छथि. सुल्तानपुर में बाबा अजगैबीनाथ के दर्शन सेहो करय छथि ई मंदिर बीच गंगा में अछि आ नाव सं जाsक दर्शन करय पड़ैत अछि. सुल्तानगंज सं भगवा...केसरिया कपड़ा पहिन लोक कांवड़ लए चलैत छथि. एहि 105 किलोमीटर के यात्रा कई तरहे होएत अछि. कइटा लोक भरि रास्ता डंडवत करैत चलय छथि. हुनका बाबाधाम पहुंचय में बीस दिन सं मास दिन तक लगि जाइत छनि. जखन कि डाकबम के दौड़ैत -दौड़ैत चौबीस घंटा के भीतर जल धारय के रहय छनि. ओना पैदल चलय वाला में लोक अपन सामर्थ्य के अनुसार दु...तीन... चारि दिन में बाबा धाम पहुंचय छथि. यात्रा के बीच सभ तरहक साफ-सफाई पर विशेष ध्यान राखय पड़ैत अछि. मन भक्ति भाव सं भरि यात्रा करय पड़ैत अछि. दर-दुनिया भूलि... सभ किछ बिसरि बस बाबा के याद करैत...बोलबम...बोलबम बोलैत चलैत रहुं. बाबाधाम पहुंचि बाबा के दर्शन करू. बाबा पर जल धारु. सभ चिंता ...फिकिर सं मुक्त भs जाउ. भरि सावन रोज सत्तर...अस्सी हजार लोक बाबा भोलेनाथ के दर्शन करय छथिन्ह. सोमवार के तs लाख...सवा लाख तक चलि जाइत अछि. आखिरी सोमवारी के तs तीन...चारि लाख धरि लोक पहुंचय छथिन्ह जल धारय लेल. बाबाधाम में सांझक श्रृंगार देखय वाला होइत अछि. बड़ नीक दृश्य होएत अछि ओकर. हमर घर के त सं सभ गोटे कइ बेर बाबाधाम गेल छथिन्ह. हम एके बेर गेल छी जखन मिडिल स्कूल में छलहुं. गांव सं एकटा बस रिजर्व कएल गेल छल. तीस...चालीस टा लोक छलहुं. बड़ नीक लागल. एकटा स्वर्गीक आनंद छल. मन करैत छल जे सालों भर एहन यात्रा होएत रहत त कतैक नीक रहत. हम अपना बारे में एकटा गप्प आओर सुनाबैत छी जे सुल्तानगंज सं जल भरि चलला के बाद बाबाधाम धरि हम केवल रसगुल्ला खा रहलौं. हमर नाम रसगुल्ला बन राखि देल गेल रहय ओहि समय. बच्चा में तs ओकर आनंद जे मिलल से कहल नहिं जा सकैत अछि. रास्ता में धर्मशाला में रुकनाय... भरि रास्ता सत्संग... प्रवचन... धर्मक बात...नैतिकताक गप्प. बड़ असर पड़ैत अछि नैतिक शिक्षा के. कोनो सभ्य समाज... शांतिपूर्ण समाज के लेल माता -पिता... बड़ लोकक ज्ञानक बात बड़ असर करय छै. आधुनिकता के दौर में नैतिक शिक्षा के कमी शुरू में नहिं लोकक के उम्र भेला पर जरूर खटकैत अछि. खैर छोडुं एहि गप्प के. बाबाधाम के पेड़ा बड़ स्वादिष्ट होएत अछि. मन करैत अछि खाइते रहि. केतबो खाउ मन नहिं भरत. एहि ठामक मकुरदाना... पेड़ा के प्रसाद के कोनो जवाब नहिं अछि. बाबाधाम सं बद्धि... प्रसाद... सिंदुर लाबि पूरा गाम... रिश्तेदारी में बांटल जाइत अछि. आई काल्हि लोकक के कामकाज में व्यस्त रहला के कारणे समय नहिं मिलैत छनि. मुदा समय मिलय त एक बेर पैदल एहि यात्रा पर जरूर जाउ. सब किछ भूलि... कामकाज घरे पर छोड़ि जाएब त बेसि आनंद आएत. भरि रास्ता हरियाली... केसरिया... भगवा रंग में रंगल गाम घर... रास्ता... लोकक मजा लिअ. मस्ती में डूबि जाउ. लागत सभ किछ एहिठाम छै. मुदा एहि के लेल अहां के... अपना के वर्तमान में राखय पड़त. ई नहिं के अपने कांवड़ ल चलि रहल छी आओर ध्यान घर पर आ दोसर ठाम अछि.
19 जुलाई सं 18 अगस्त मास धरि चलय वाला एहि श्रावणी मेला के लेल सरकार के तरफ सं सेहो खूब तैयारी रहय छै मुदा कहल जा रहल छै जे एहि बेर आन सालक हिसाब सं सुविधा कम छै. सुल्तानगंज सं बाबाधाम तक रास्ता में रहय... बैसय..खाय पिबय... शौचालय...चिकित्सा के व्यवस्था दुरुस्त नहिं अछि. एहि गर्मी में लोकक लेल पानि के जे इंतजाम छै ओकरा अहां समुचित नहिं सकैत छी. लोक के पानि खरीद के पिबय पड़ि रहल अछि. एहि बेर गर्मी सेहो किछ बेसि अछि. उम्मीद करु जे सावन में मेघ बरसय. आओर जंs मेघ बरसि गेल तं फेर कोन चिंता... मेघक झूमति बौछार के बीच झूमति चलु. तं देर कोन बात केर निकलि चलुं बाबा के दर्शन करय लेल.


text:
हमरा अहाँक एहि समाज म' 46 बरखक एक मुखबधिर (जे बाजी नहि सकैत छथि) महिला संग बलात्कार करबाब कोशिस काएल जाएत अछि आओर अप्पन इरादा म' सफल नहि होएबा पर हुनका जान सँ मारबाक कोशिस काएल जाएत अछि। जान सँ मारबाक कोशिस एहेन की जे बाजबा म' सेहो असमर्थ छथि हुनका मुंह म' कपड़ा ठुसल जाएत अछि।
एतेक निर्दय तरीका सँ पिटबाक बादो उक्त महिला केँ जान बैच जाएत अछि। उक्त महिला केँ नाजुक स्थिति क' देखैत पूरा ग्रामीण आक्रोशित भ' अपराधी केर घर पहुँच तोड़ फोड़ केलनि। तोड़ फोड़ करनिहार लोगक मोन म' कोनो जाती आओर धर्मक भेद भाव नहि छल। तोड़ फोड़ करनिहार बस एतबे बुझैत छलखिन कि ई घटना किनको आन संग नहि हमरे बहु - बेटी संग भेल अछि। दुःखक गप ई जे एहि घटना क' अंजाम देनिहार अपराधी क' पकड़बा म' पुलिस एखनो धरी असमर्थ अछि, एखन धरी सिर्फ एक अपराधी पुलिस केर पकड़ म' आएल छथि।
एहि बिच किछु राजनितिक आओर जातिवादक दलाल एहि आक्रोश क' ब्राह्मण भीड़ बतबैत जातिगत रंग द' करीब 70 ब्राह्मण परिवारक बच्चा सभके एहि घटना म' फसा रहल छथि। एहि घटना म' जाहि बच्चा सभके नामजद काएल गेल अछि ओहिमे कैको केँ उम्र 16 बरख सँ कम अछि। एहि तरहे भवानीपुर म' जातिक नाम पर खुलेआम जुर्म भ' रहल अछि।
आए पुलिसक पूरा तंत्र बांकीक बलात्कारी सभके पकड़बाक बदला निर्दोष ग्रामीण सभके खोजबा म' लागल अछि। दुनिया भरिक धारा जाहिमे SC/ST धारा सेहो जबरन थोपी ग्रामीण सभके गाम सँ भागबाक लेल मजबूर करल जे रहल अछि। राति - राति धरी निर्दोष ग्रामीण सभक घर पर पुलिस द्वारा छापामारी काएल जे रहल अछि। दहसत सँ गाम क' एहि तरहे खाली कराओल गेल अछि कि कुनु भी घटना क' अंजाम देब बहुत आसान भ' गेल अछि। आए यदि कुनु अप्रिय घटना भवानीपुर म' घटल तेँ ओहिक जिमेवार के ?
भवानीपुर गामक माहौल क' डरावना बना देल गेल अछि। गाम म' ब्राह्मण परिवार क' परेशान काएल जे रहल अछि। नित्य दिन किनको नहि किनको घर चोरी भ' रहल अछि। पुलिस आए धरी एको गोट चोरीक पता नहि लगा सकल। चोरी - डकैती केर खबैर पर पुलिस क' सकरी थाना सँ भवानीपुर आबै म' 3 घंटा सँ बेसी लागैत अछि, मुदा आए निर्दोष सभके पकड़बाक लेल पुलिस पूरा ताकत लगा देना अछि।
एक बलात्कारक घटना के आक्रोशक घटना क' कश्मीर पंडित सभ जोका एतहुँ अप्रत्यक्ष रूप सँ कहल जे रहल अछि कि अहाँक बहु - बेटिक बलात्कार हुवे तेँ अहाँ केँ आक्रोशित नहि होएबाक चाही, किएक जे ई शुभ काज कुनु महादलित वा दलित केर हाथे भ' रहल अछि। एहिठाम बलात्कारक दोषी सभक लेल ई मायने राखैत अछि की दोषी कुन जाती सँ ताल्लुका राखैत छथि। यदि दलित छथि वा महादलित तेँ किनको बलात्कार भेला पर अहाँकेँ तामस नहि खुश होएबाक चाही। हर तरहे गलती अहींक अछि। ऐहिक विरुद्ध कियो यदि आवाज उठाएब तेँ हरिजन एक्ट केसक दुरूपयोग करि अहाँक जिनगी क' देल जाएत।
हम अहाँ जाती - पाती नहि मानैत छी ई हम्मर अहाँक गलती थीक। हमर अहाँक बहु - बेटिक बलात्कार वा बलात्कारक कोशिस होएत अछि तेँ गुनेहगार हमहि अहाँ छी किएक जे हम अहाँ ब्राह्मण जे ठहरलो ? एहि स्थिति म' किनको सहयोग तेँ भेटत नहि उल्टा अहिके फसाओल जाएत। जिनकर जमीर मरल छैन्ह ओ जानी बुझीकेँ अहाँकेँ जातिवादक दलदल म' फसेबाक सफल कोशिस करता।
आए यदि हमरा सनक लोग जातिगत भूमिका निभा रहल छी तेँ ई ओहि लोग सभके कही रहल छी जे आय ओहि कृष्ण केर मजाक बना रहल छथि जे द्रोपदी केर इज्जत क' तार तार होमै सँ बचेना रहथिन। ई हुनका सभक लेल लिख रहल छी जे बलात्कारी सभक खुलिके समर्थन क' रहल छथि। ई हुनका सभके कही रहल छी जे दुस्सासन जोका द्रोपदी केर चीर हरण करे चाहैत छथि। कनि सोचु यदि अहाँक बहु - बेटिक बलात्कार होएत तेँ अहाँकेँ केहेन लागत?
आए जेकियो एतेक संवेदनशील विषय क' जातिवाद केर नौका पर सवार भ' बचबे चाहैत छथि ओ उवे लोग छथि जे द्रोपदी केर चीरहरण म' सभा मो' मुकदर्सक बनी मौन रूप सँ दुस्सासन केर संग द' रहल छलथि। अहाँ इंसानियत केर गर्दैन दाबैत छी। अहाँ नहि चाहैत छी समाज सँ जाती - पातीक भेद - भाव हटे, अहाँ चाहैत छी एहि खाई क' आओर पैघ करि जाहिमे अहाँ सफल सेहो भ' रहल छी।
सुनील झा "मैथिल"
गाम - भवानीपुर, उगणा महादेव स्थान, मधुबनी।


text: नई दिल्ली। वैश्विक अनुसंधान एजेंसी मूडीज इकनॉमी डॉट कॉम कहलथि जे बिहार क शानदार आर्थिक प्रदर्शन स पता चलि रहल अछि जे कोन तरह सरकारी नीति स विकास दर कए बढ़ाउल जा सकैत अछि। मूडीज क अर्थशास्त्री निखिलेश भट्टाचार्य कहलथि जे बिहार परंपरागत रूप स भारत क गरीब राज्य मे छल। ओ दिखउलक जे कोना आगू बढ़ल जा सकैत अछि। केंद्रीय सांख्यिकी संगठन क ताजा आंकड़ा क अनुसार बिहार 2004-05 स 2008-09 क दौरान हर साल 11.03 प्रतिशत क वृद्धि दर हासिल केलक अछि। एहि मामला मे सिर्फ गुजरात 11.05 प्रतिशत क वृद्धि दर क संग बिहार स आगू अछि।


text:
अरनेबा
अरनेबा एकटा फल छैक। काँच अवस्थामे ई हरियर रङ्गक होएत अछि आर पकला पर पीयर रङ्गक भऽ जाएत अछि। एकर काँच आर पकल फल दुनू उपयोग मे अबैत अछि। काँच फलक तरकारी बनाएल जाएत अछि। ई सभ कारणसँ घरे अगलबगल लगेबाक लेल ई बहुत उत्तम फल छैक। एकर काँच फलसँ दूध सेहो निकालल जाएत अछि, जाहिसँ पपेइन तैयार कएल जाएत अछि।
परिचय[सम्पादन करी]
चित्रदीर्घा[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- पपीते की खेती (विकासपिडिया)
- पपीते की खेती
- पपीता : विटामिन 'ए' का खजाना (वेबदुनिया)
- पपीता: फल एक फायदे अनेक


text:
–कीर्ति नारायण झा
बच्चाक विकास मे अभिभावक केर भूमिका- “बाढे पूत पिता के धर्मे, खेती उपजय अपने कर्मे” “माय गुण धी, पिता गुण धोर, नहिं किछु तऽ थोड़वो थोड़” एहि प्रकारे अनेकानेक कहबी अपना सभक ओहिठाम कहल जाइत छैक। ई बात शत प्रतिशत सही छैक जे परिवार धिया पूता के शास्वत पाठशाला होइत छैक आ माय सभक पहिल आ प्रिय शिक्षिका होइत छथिन्ह, एहि ठाम हम प्रिय शब्द केर उपयोग एहि दुआरे कयल अछि कारण जे विद्यालय के शिक्षक शिक्षिका बेसी गोटे के प्रिय नहिं होइत छैथि।हमरा सभ सन आदमी तऽ मजबूरी आ भय के कारण विद्यालय जाइत छलहुँ आ ओहिठाम केर शिक्षक शिक्षिका के पढाई रूपी अत्याचार के बर्दास्त करैत छलहुँ मुदा माय द्वारा पढ़ाओल गेल पाठ के पढवा में एको रत्ती दिक्कत नहिं होइत छल। मायक डांट फटकार आ मारि एको रत्ती खराब नहिं लगैत छल कारण किछुए कालक बाद मायक स्नेह आ दुलार ओहि डाँट फटकार आ मारि के बिसरा दैत छल। माय बापक मुँह सभ सँ बेसी प्रिय लगैत छल कारण एहि दुनिया में आँखि खोलला पर सभ सँ पहिले अपन मायक ममतामयी मुँह देखवाक सौभाग्य भेटैत छैक सभ बच्चा के।. कोनो मनुखक बच्चा के जन्म लेलाक पश्चात् जँ जंगल मे जंगली जानवर सभक समक्ष पोसवाक लेल छोड़ि देल जाय ओ जानवर केर सभ गुण ग्रहण कऽ लैत अछि तहिना एकटा सुगा के कोनो महात्मा के कुटी में रखला सँ ओ वेद पाठ करय लगैत अछि। अपना सभक ओहिठाम कहल जाइत छैक जे बच्चा एकटा काँच करची के भांति होइत अछि ओकरा जाहि दिशा में घुमेबै ओ घुमि जाइत अछि। कहवाक तात्पर्य ई जे बच्चा के सर्वांगीण विकास में सभ सँ पैघ हाथ ओकर अभिभावक के होइत छैक। ओ सभ सँ बेसी अपन अभिभावक सँ सीखैत अछि। अभिभावक के आहार – ब्यवहार, बात – बिचार, घरक आध्यात्मिक वातावरण, बजबाक तौर तरीका, दोसर के प्रति सहानुभूति, सत्कर्म इत्यादि। दुर्भाग्यवश दिनानुदिन एहि सम्बन्धमे दूरी बढल जा रहल छैक जे नीक समाज के परिकल्पना में बहुत खराब भविष्य केर संकेत दऽ रहल अछि। अभिभावक अपन बच्चा के संग यथोचित ब्यवहार करवा में सफल नहिं भऽ रहल छैथि जखन कि अपना सभक ओहिठाम हमर बाबूजी सभ कहथिन जे “प्राप्ते च षोडशे वर्षे, पुत्रम मित्र वदाचरेत” अर्थात शोलह वर्ष केर अवस्था भेला पर पुत्र के मित्र जकाँ ब्यवहार करवाक चाही एकरे देहातक भाषा में अपन पेएर के चप्पल जखन बेटा के पेएर में आबि जाइ तऽ ओकरा संग मित्र जकाँ ब्यवहार करवाक चाही। अपना सभक मैथिल समाज मे पिता पुत्र में मित्रता के सम्बन्ध में कमी आबि रहल छैक। पिता स्वयं अपना के पिता होयवाक अभिमान में सर्वोपरि मानि अपन धिया पूता के संग नजदीकी नहिं बना पबैत छैथि आ आजुक तीब्र गति सँ दौड़ैत दुनिया में पाछू रहि जाइत छैथि आ धिया पूता पिता के स्नेह सँ वंचित भऽ अपनहिं सँ नीक बेजेए निर्णय लेवाक लेल बाध्य भऽ जाइत छैथि आ ओ अपरिपक्व निर्णय ओहि धिया पूता अथवा समाजक लेल अत्यंत विनाशकारी रूप धारण कऽ लैत अछि। अभिभावक आ धियापूता के सम्बन्ध में आयल दूरी सँ अत्यन्त भयंकर परिणाम सेहो देखल गेल अछि कारण दुनू पक्ष एक दोसर के प्रति दुर्भावना केर शिकार भऽ जाइत छैथि। पारिवारिक वातावरण में जहर केर संचार होमय लगैत छैक आ रोकवाक लेल लोक छटपटा कऽ रहि जाइत अछि तेँ हमरा सभके एहेन वातावरण बनला सँ पहिने पूर्णतया साकांच भऽ जेवाक चाही आ एहि के लेल अभिभावक के आगू आबय पड़तन्हि कारण आजुक प्रतियोगिता के युग में धिया पूता जन्म लेलाक उपरान्त मोट किताबक बस्ता लादि विद्यालय के कक्षा सँ आरम्भ करैत छैथि आ हुनका एहि कठिन परीक्षा के उत्तीर्ण करवाक लेल अपन अभिभावक केर पूर्ण स्नेह, सहयोग आ उचित मार्गदर्शन केर आवश्यकता होइत छैक ।आजुक एहि मशीन युग मे बच्चा मशीन बुद्धि लऽ कऽ उत्पन्न होइत छैथि आ ओकर सम्मान कएनाइ, ओकरा पल्लवित आ पुष्पित कयनाइ अभिभावक के सर्वोपरि कर्तव्य होयवाक चाही। धिया पूता के लेल अपन ब्यस्तता सँ समय निकालि ओकरा उत्साहित करवा में, ओकरा नीक सँ नीक परिणाम प्राप्त करवाक लेल उचित मार्गदर्शन केर मूल मंत्र के विषय में बैसि कऽ चर्चा करवाक चाही। धिया पूता के तर्क आ विचार के सम्मान करवाक चाही जाहि सँ बच्चा के अनुभव होइ जे हमर बिचार के सेहो सम्मान कयल गेल। सदैव नीक विषय पर सकारात्मक विचार पर डिबेट होयवाक चाही जाहि सँ धिया पूता आ अभिभावक के सम्बन्ध के मजबूत कयल जा सकैत अछि। धिया पूता लग कोनो बात बजला सँ पहिले ओहि बात के बजलाक प्रभाव के जानलाक उपरान्ते ओकर चर्चा करवाक चाही। घर परिवार केर कोनो निर्णय में ओकर बिचार के समुचित स्थान भेटवाक चाही आ घर मे सदैव आत्मीयता रहला सँ पारिवारिक बातावरण में समुचित सुधार भऽ सकैत अछि…..


text:
छपरा/सीवान। बिहार मे पुलिसकर्मी कए आब वर्दी भत्ता क रूप मे चार हजार टका अलग स भेटत, ताकि ओ अपन नाप क वर्दी पहनि सकथि। मुख्यमंत्री नीतीश कुमार क कहब अछि जे एहि स बिहार पुलिस सेहो सेन्ट्रल पुलिस क भांति चुस्त दुरुस्त आ स्मार्ट देखबा मे आउत। छपरा पुलिस लाइन मे बिहार पुलिस मेंस एसोसिएशन क 19म अधिवेशन क उद्घाटन करैत मुख्यमंत्री कहला जे प्रदेश क पुलिस तंत्र आ जवान क दशा सुधारबाक प्रयास भ रहल अछि, किछु अधिकारीक लापरवाही क कारण एखन धरि अपेक्षित मुकाम तक नहि पहुंच सकलहुं अछि। ओ कहला जे पुलिस बल मे जवान क भारी कमी अछि, प्रति वर्ष बहाली क प्रक्रिया चलबाक चाही, मुदा दुर्भाग्य स इ नहि भ सकल अछि। बहाली क प्रक्रिया शुरू होइते अड़ंगा लागि जाइत अछि। ओ कहला जे पुलिस क ऊपर बहुत पैघ जिम्मेदारी होइत अछि। हम बुझैत छी जे संख्या बल कम अछि, बिहार मे एक लाख क आबादी पर करीब 70टा पुलिसकर्मी छथि जखन कि राष्ट्रीय आंकड़ा एक लाख पर 124 पुलिस बल क अछि। नीतीश कुमार कहला जे आब पुलिस कए छह महीना क लेल विराम भत्ता पूरा दर पर भेटत। प्रति वर्ष 25 लाख क राशि पुलिस सहायता कोष मे देल जाएत। पुलिस महानिदेशक नीलमणी कहला जे प्रतिकूल परिस्थिति बावजूद परिणाम सकारात्मक अछि। हमरा सब कए आओर सुविधा देल जाए त काज आओर ठीक होएत।
दोसर दिस सीवान क एकता इण्डोर स्टेडियम मे कार्यकर्ता कए संबोधित करैत नीतीश कुमार कहला जे ककरो परिवार क त ककरो कनियाक चिंता अछि, मुदा हमरा बिहार क चिंता अछि। नौ करोड़ जनता हमर परिवार छी आ बिहार सबटा बेटी हमर बेटी जेकां छी, जेकर पढाई स ल कए विवाह तक क चिंता हमरा अछि। नव बिहार विकसित भ रहल अछि, एकरा बनेबा लेल सब कए जुटब जरूरी अछि। बिखरल समाज स विकसित बिहार नहि बनत, अहांक सहयोग आ समर्थन भेटत तखने 2015 मे बिहार विकसित प्रदेश बनत, हम तखने आराम स बैसब।


text:
व्यंग्य प्रसंग
– प्रवीण नारायण चौधरी
आधुनिकताक क्रान्ति या विज्ञानक चमत्कार मात्र मनुखे लेल कियैक, एहि सँ पूर्ण दमन आ उत्पीड़नक अनुभूति पबैत एकटा गामक सब पोसा जानवर सब सुतली राइत मे अपन विशेष आवाज सँ खुट्टा पर बन्हले-बान्हल वार्ता शुरु कएलक। बड़-बुजुर्ग सब जे छल ओ सब पहिने अपन-अपन स्मृति सँ विषय पर संबोधन केलक। ओकर सबहक साफ कहनाए भेलैक जे मनुखक आगाँ ज्ञापन देलाक बादो कोनो तरहक असैर नहि भेल। फल्लाँ-फल्लाँ विद्रोहो केलक, खुट्टा तोड़लक, मालिक केँ लथारि सँ पछाड़लक, सामूहिक हड़ताल सेहो भेल, हर जोति लौटैतकाल बरदो-पारा सब एकाएक हुड़दंग मचेलक मुदा, मनुष्यक चतुराई सँ ओकरा सबकेँ पहिरायल नाथ पर विजय प्राप्त करब संभव नहि भेल, कारण पेटक भूखरूपी आगि जखन स्वयं केँ पीड़ी दैत अछि आ गाम-घरक परिवेश मे बिना मालिकक कुट्टी-सानीक ओकर भूख नहि मेटाइत अछि तखन ओकर सबहक सब आन्दोलन फेर ध्वस्त भऽ जाइत अछि।
दोसर पीढीक जानवर सब ओहि बात केँ आत्मसात करैत मनुखक चतुरता सँ जानवर नहि पार पेबाक कारण निकालैत बाजल जे देखू, हमरा लोकनि आइयो कतेक मजबूर छी… हम सब खुट्टे पर बान्हल-बान्हल एक-दोसर सँ अपन विशिष्ट भाषा मे वार्ता कय रहलहुँ अछि। मनुष्य कतेक आगाँ चलि गेल। आब तऽ असगरो मे कान मे किदैन सटाकय बजैत भेटैत अछि। हम सब हर जोताइ मे काज करैत रहैत छी, मनुख सब ‘आउ-आउ’ सेहो नहि करैत अपन बढैत दुनिया मे लागि गेल अछि। खेत जोतबाक लेल सेहो हमरा सबहक पूछ कम पड़ि रहल अछि। ट्रैक्टर आ मशीन आदि सँ ई सब खेत जोति लैत अछि। जमाना कतय सँ कतय आबि गेलैक। हमरा सब ओतहि छी। दूधो दुहय सँ पहिने किदैन एगो सुइया भोंकि दैत अछि, हमरा सबहक शरीर सँ बुझू जे खूनेकेँ दूध बनाय ४ के बदला ८ सेर दुहि लैत अछि।
तेसरका पीढीक एकटा नंगट परू बाजल – बुझि गेलहुँ! बुझि गेलहुँ! अहाँ सब सँ किछु होमयवला नहि अछि। मनुख संगे मनुखेवला बुद्धि लगाकय नटवारलालपंथी करैत काज नहि कय सकलहुँ। आब एना पार नहि लागत। जाइत छी हर जोतय लेल आ कहैत छियैक जे आन्दोलन पर रही। मालिकक डाँड़्ह तोड़लहुँ पेट भरय लेल तऽ कहैत छियैक जे हड़ताल मचेलहुँ। देखू हमरा! हम सब अलगे युनियन बना लेलहुँ। मनुखक बुद्धि केँ पार पाबि गेल छी। देखू, कोना-कोना होइत छैक। मालिकक बेटा अबैत अछि, चारि बेर जीभ सँ चाटि जाइत छी। आ कि ओ अपन कान मे सँ ठूसनी निकालि हमरा कान मे लगा दैत अछि। चश्मा उतारिकय हमरा पहिरा दैत अछि। मोबाइल पर कते-कते बाद देखबैत अछि। मनुख संगे हल्का टचिंग सेन्टीमेन्टल व्यवहार करैत हमरा सब करोड़ों वर्षक गुलामी सँ पार पाबि सकैत छी। देखियौक न! कुकूर सब केँ! कतेक जल्दी मनुख संग दोस्ती कय लैत अछि। आब तऽ ओकरा सब लेल दूध, मीट, आदि विशेष पोसाहारक इन्तजाम होइत छैक। मेलकानि सब संग सेहो बेड पर सुतैत अछि। कि कमी रहि गेलैक अछि?
तकर बाद कनेकाल लेल सब बुढ सँ बच्चा धरि ओहि परुक बात सुनिकय मंत्रमुग्ध होइत आपस मे ओकर बात सँ संतोष प्रकट करय लागल। ओ परु तेकर बाद कहलकैक, जानवर तखनहि मनुख सँ जितत जखन चरवाहा, हरवाहा, घसवाहा आदि सँ दोस्ती करैत मनुखक नटवरलालपंथी केँ सिखय। ईहो आइडिया सब जानवर केँ बड नीक लगलैक आ अन्त-अन्त मे ओहि परुक नाम सब कियो हँसैत राखि देलकैक ‘मिस्टर बुफैलो’। ओ मि. बुफैलो मने-मन गद्गद् भेल।
सब जानवर एहि फूट भरिक परूक बात सुनिकय ओकर नव अंदाज मे कैल गेल बात सँ सहमति दैत कहलकैक – ‘ले आइ सऽ तोंही हमरा सबहक नेता! आब बना अपन राज। जेना मोन होउक से करे।’ तहिये सँ ‘मिस्टर बुफैलो’ केँ नवका नेता मानिकय पोसा जानवर सब गुलामी सँ निवृत्तिक आन्दोलन पर रहबाक बात संचारक्षेत्र मे चर्चाक विषय बनि गेल छैक।
– नवका नेताक फोटो साभार ‘रवि रंजन कुमार साह’


text:
— आभा झा।
– अपन मिथिलामें जतेक पाबैन तिहार जेना मधुश्रावणी, कोजगरा, चतुर्थी,दुरागमन सब में भारक महत्व छैक। मिथिलामें भारक प्रथाकेँ व्यवहार बड्ड पहिने सँ चलल आबि रहल छैक। पहिने गाममें किनको भार अबैन त’ लोक सब देखय लेल बिदा भ’ जाइथ चलै चलू फलना बाबू कत भार देखय लेल। कोनो शुभ काजक ई शोभा सुंदर छलैक।भरिया सब संग लोक हँसी मजाक सेहो करैत छल।ओकर खूब नीक सँ लोक सभ सत्कार करैत छलखिन। तखन ने भरिया जा क’ अपन मालिक सँ खूब प्रशंसा हुनकर सभक करैत छल। ओहि गाम हम भार ल’ क’ गेलौं त’ हमर बड्ड आदर सत्कार भेल। आब त’ भारक चलन खतम भ’ गेल छैक। आब बाहर रहय वाला लोक सब त’ भारक नाम पर पाइये द’ दैत छथिन। विवाह में चतुर्थीकेँ भार जे आवश्यक विधि छैक तेकर पूर्ति दुनू पक्षकेँ आपसी मेल-मिलाप सँ करबाक चाही। लड़का या लड़की पक्ष अपन क्षमताकेँ अनुसार ही भार देबाक परंपराकेँ निर्वहन करैथ। मधुश्रावणी में साँठ देबाक परंपरा छैक। एहि में सेहो कोनो पक्ष द्वारा दोसर पक्ष पर देखावा या आडंबरी भार नहिं वरन स्वेच्छा सँ परिस्थिति अनुरूप देबय लेल प्रोत्साहित करबाक चाही, एहेन व्यवहार हेबाक चाही।कतेको ठाम ई देखल जाइत अछि कि लोक भारक डिमांड करैत छथिन। हमरा भार में एतेक सामान चाही। सामानक लिस्ट सेहो थम्हा दैत छथिन जे कदापि उचित नहिं छैक। भारक मतलब ई नहिं जे अहाँ कोनो पक्षकेँ जबरदस्ती थोपि देबनि।भार अपन स्वेच्छा सँ जे उचित छैक से देबाक चाही।उचित के त्याग नहिं करबाक चाही।तहिना कोजगरा में मखान,मिठाईकेँ वितरण होइत छैक। अहू में कतेक गोटे कहैत छथिन कि हमरा एतेक किलो मखान भार में अहाँ पठा देब। एतेक बेसी आडंबरक जरूरत आबक समय में नहिं हेबाक चाही।महंगाई आसमान छू रहल अछि।दोसर एतेक देलखिन भार तैं हमहुँ देब ई देखौंस बंद करू।हुनका एतेक छैन्ह तैं देलखिन।जकरा जतबे छै ओ ओतबे भार देत।गाम घर में जिनका कम भार अबैत छनि हुनकर गामक स्त्रीगण सभ एक-दोसर सँ काना फूसी करैत छथि।टोंट कसैत छथिन।यै हुनकर पुतौहकेँ त’ एतेक भार एलनि जे थइ थइ भ’ गेलनि। ई गलत बात छैक। जिनकर जे क्षमता छैन्ह ओ अपन क्षमताकेँ अनुसार ही भार देथिन। हमरा जनैत त’ई सब देखौंस या आडंबर केला सँ कोनो लाभ नहिं।आबक लोक लग ने एतेक समय छै जे भार पहुँचाओल जायत।आब भरिया सेहो नहिं भेटैत छैक। अपन क्षमता संग खुशी सँ भारक आदान-प्रदान करबाक चाही तखन ई भार नहिं बुझायत। परंपरा कोनो खराब नहिं छैक। परंपरा या व्यवहारकेँ बचा क’ रखनाइ हमर अहाँकेँ कर्तव्य अछि।देखौंसक चक्कर में पड़ब त’पायल जैब।ताहि दुवारे अपन इच्छा आ क्षमताकेँ अनुसार ही परंपरा या व्यवहारकेँ निभेनाइ उचित अछि। अपन मिथिलाक व्यवहार आ पाबनिक श्रृंगार बहुत नीक अछि मुदा आधुनिकता आ देखौंसकेँ कारण एकर विस्तार बढ़ल जा रहल छैक। जय मिथिला जय मैथिली।
आभा झा (गाजियाबाद)


text:
श्रीराम सेंटर मे भेल मुक्ति पर्व क सफल मंचन
इसमाद परिवार
नई दिल्ली। सांझखन जखन हाथ मे बांसक चंगेरा लेने मैथिली रंगमंच क महिला कलाकार सब सामाक गीत गुनगुनाइत मंच पर उपस्थित भेलथि त लागल जेना दिल्ली मे मिथिला चलि आयल। दिल्लीक करेज मंडी हाउस मे स्थित श्रीराम सेंटरक सभागार मिथिलाक लोकरंग मे रंगल छल। सोमदिन मैलोरंग क तत्वावधान मे प्रख्यात लेखक अविनाश चंद्र मिश्रक नाटक ‘मुक्ति पर्व’ क मंचन भेल। जितेंद्र झा द्वारा अनुदित एहि नाटक कए निदेर्शन युवा निर्देशक प्रकाश झा केलथि। प्रकाश बेर फेर अपन निर्देशनक लोहा मनबेबा मे सफल रहलाह। मिथिलाक लोक पर्व सामा-चकेबा पर आधारित एहि नाटक क मंचन अदभुत छल।
मिथिलाक पारंपरिक नटुआ नाच शैली मे प्रस्तुत इ नाटक मिथिलाक आन सेहो गायन शैली कए मंच पर स्थापित करबा मे सफल भेल। मैलोरंग क कुशल आ माजल कलाकारक मेहनत एक बेर फेर अपन रंग देखेलक। मिथिली नाटकक इतिहास मे शायद इ पहिल बेर छल से श्रीराम सेंटर सभागार व्यावसायिक रूप स खचाखच भरल छल। इ मैलोरंग क मेहनतक प्रति लोक क विश्वास आ मैथिली रंगमंच क व्यावसायिक भविष्य कए रेखांकित करैत अछि।
भाई-बहिन क स्नेह स रंगालय एहि नाटकक एक एक टा कलाकार अपन चरित्र कए बेहतरीन तरीका स निभेलाह। परदा उठलाक उपरांत जखने मंच पर सूत्रधार क रूप मे निलेश आ विपटा क रूप मे संतोष एलाह त सभगोटे क थपड़ी क आवाज स सभागार गुंजित भ गेल। मुकेश झा एक बेर फेर अपन प्रतिभा कए प्रमाण प्रस्तुत केलथि। चूरक क चरित्र कए जीवंत बना ओ सबहक ताली बटोलथि। विपटा क रूप मे संतोष क अभिनय गजब रहल। सभागार मे बैसल दर्शक लोकनि हुनक एक एकटा संवाद सुनि वाह-वाह कहबा स अपना कए नहि रोकि सकलाह। सामा क रूप मे स्वपना आ साम्ब क रूप मे अभिनेता अनिल सेहो अपन भूमिका क संग नीक जेकां न्याय केलथि। कुल मिलाके दू घंटा क ई नाटक दर्शकक भरपूर मनोरंजन केलक। सभागार मे दर्शक क रूप मे बिहार विधान सभाक सदस्य बिनोद नारायण झा, मोहल्ला लाइव क संपादक अविनाश दास, हेल्लो मिथिलाक हितेंद्र गुप्ता संगहि कईटा विशिष्ट लोक उपस्थित छलथि। नाटकक बाद युवा निर्देशक आ मैलोरंग संस्थाक संस्थापक निदेशक प्रकाश झा उपस्थित दर्शक लोकनि कए धन्यवाद ज्ञापित केलथि। संगहि ओ घोषणा केलथि जे मैलोरंग दिस स प्रदान कैल जा रहल ज्योतिरीश्वर सम्मान वर्ष 2011 क लेल कोलकाता मे मैथिली रंगमंच कए स्थापित करनिहार रंगपुरुष दयानाथ झा कए प्रदान कैल जाएत। इ सम्मान हुनका दिसंबर मे आयोजित एकटा समारोह मे देल जाएत।
नोट : नाटकक समीक्षा शीघ्र


text:
सामा चकेबा – विलुप्त होइत पाबैन
– करुणा झा
मिथिला केर संस्कृति तऽ अनुपम अछिये संगहि मिथिलाक पावनि त्योहार लोक गीत, संगित, कला, आलोक पर्व सेहो अतूलनीय अछि ।
रक्षाबन्धन, भ्रातृ द्धितिया जकरा मिथिलाञ्चल मे भरदुतिया कहल जाइत अछि एहि भाई बहिन केर संबंध पर आधारित पर्व जेकाँ सामा-चकेबा सेहो भाई-बहिन केर मधुर प्रेमक पावैन केर रूप मे पुरे मिथिलाञ्चल मे मनाओल जाएत अछि । छठि पावैन केर दिन सँ शुरु भऽ कार्तिक पुर्णिमा केँ समापन होयत अछि ।
शास्त्र केर अनुसार द्धापर युग केर कथा अछि । राजा जाम्बन्त केर पुत्री जाम्बतीक विआह कृष्ण संग भेल छल । जाहि सँ हुनका एकटा बेटा आर एकटा बेटि भेल– शाम्ब आ शाम्बा । शाम्बा केर प्रेम चारुक्य नामक यूवक सँ भेल । चुडक नाम के चुगल खोड – एकदिन इ बात कुष्ण केँ जा कऽ कहि देलक । कृष्ण अपन पुत्री केँ श्राप देलनि जे आँहा चकवी पंक्षी बनि कऽ भरि दिन आकाश में विचरण करु । शाम्बा केँ पंक्षी चकवी बनि गेला पर चारुक्य भगवान शिव केर खुब तपस्या केलनि । भगवान शिव सँ वरदान मांगलनि जे शाम्बा के पुनः मानव जन्म मे परिणत कऽ दिअ । भगवान शिव कहलनि जे हम कृष्ण के श्राप के त नञ बदलि सकैत छी, मुदा हम अहुँ केँ चकवा पंक्षी बना कय चकवी संग आकाश मे विचरण करबाक वरदान देब आर ओइ दिन सँ चारुक्या आ शाम्बा चकवा–चकवी बनि कऽ आकाश में विचरण करय लागल ।
आकाश मे पंक्षी बनि कऽ उडैत उडैत हुनकर सब के हालत खराब होमय लागल । अपन बहिन कऽ इ हाल देखि भाई शाम्ब बहुत दुःखी छल । ओ वृन्दावन में जाऽ भगवान विष्णु केर आराधना करय लागल, जे दुनु केँ मनुष्य रुम में वापस लाबी । चुडक वृन्दावन में आगि लगा देलक । शाम्बक कुकुर झाँझी चुडक केँ आगि लगाबैत देखि लेलक आ ओकर मुँह नोंचि लेलक आ पानि आनि आनि कऽ आगि मिझौलक । तखन शाम्बा केर तपस्या पुर्ण भेल । आ ओ अपना बहिन बहिनोई के मनुष्य रुपमे वापस आनलनि आ कृष्ण सेहो अपना राजमें आबय के अनुमति देलनि ।
शाम्ब, अपन बहिन केर नगर केँ बाहर एकटा जोतल खेत में बैसौलनि आर ओहि दिन सँ लोग सामा चकेबा कहय लागलनि आ सब मिलि गीत गौलनि “साम चक, साम चक, अबिहऽ हे-२, कुड खेत में बैसिह हे-२” । चुडक केँ चुगलखोडि प्रवृतिक कारण शाम्ब चुडक केँ (चुगला) श्राप देलनि जे जाइ मुँहस तु हमर बहिन के चुगली केले, लोग तोहर मुँह झडकेतउ आ तोरा कतउ सम्मान नहि भेटतउ ।
मुदा आब गाम सब शहर के चपेट मे आबि रहल अछि । गाम घरक लोक शहर में आबि कय शिक्षित भऽ रहल अछि । सामा खेलनाई आब नव यूवती सब गंवारपनाक निशानी बुझै छथि । आब गाम घर में सेहो इ पवनि विलुप्त होई के अवस्था में अछि । अपन मिथिला संस्कृति, कला नाथ लोकपर्व कऽ संरक्षण संवर्धन करबाक लेल बहुत रास संघ–संस्था सब काज कय रहल अछि । हुनको सबहक ई जिम्मेवारी बनैत अछि जे एहि महत्वपूर्ण पावनिक संरक्षण करैथ । अपन मिथिलाक संस्कृति केँ जोगाउ, नञि तऽ पहिचान मेटा जायत ।


text:
पटना। मुख्यमंत्री नीतीश कुमार एलान केलथि अछि जे बिहारी कए रोजगार क लेल देश क कोनो हिस्सा मे जेबा स कोई रोक नहि सकैत अछि। आखिर संघ लोक सेवा आयोग क माध्यम स बिहार मे सेहो त दोसर राज्य क अधिकारी अबैत छथि। ओ कहला जे बिहार क छात्र अपन मेरिट क बदौलत विभिन्न राज्य मे नौकरी प्राप्त करि रहल छथि। हिनकर प्रतिभा स किछु लोक कए ईष्र्या हुए लागल अछि। ओ कहला जे रोजगार क लेल प्रदेश क बाहर जाइवाला युवकक संग जे किछु भ रहल अछि ओकरा राज्य सरकार गंभीरता स ल रहल अछि। सम्बन्धित राज्य सरकार क रुख सेहो सहयोगात्मक रहल अछि। इम्फाल मे नौकरी क लेल गेल युवककपिटाई मामला पर मुख्यमंत्री कहला जे विरोध एहि गप क द्योतक अछि जे बिहारी प्रतिभा स लोग डेरा गेल अछि। एहन मे बिहार क लोक कए संयम रखबाक आ एकजुट रहबाक जरूरत अछि। मुख्यमंत्री कहला जे बिहार क लोकक अलग मिजाज अछि, हम ककरो पर हमला नहि करैत छी। ओ कहला बिहार सरकार अपन छात्र कए पुलिस सुरक्षा मे दोसर राज्य नहि पठा सकैत अछि, हमर छात्रक सुरक्षा क जिम्मेवारी सम्बन्धित राज्य सरकार क छी।
गुवाहाटी मामलाक फेर स जांच होएत
बिहारी छात्र क संग गुवाहाटी मे घटल घटना क संबंध मे जल संसाधन मंत्री विजेंद्र प्रसाद यादव कहला अछि जे अगर गृह सचिव कए दोबारा आवेदन भेटत त एहि घटना क फेर स जांच कराउल जाएत। ओ कहला जे घटना क संबंध मे असम क मुख्य सचिव आ गृह सचिव कए तुरंत जानकारी द देल गेल छल। जांच क पश्चात ओ कहला जे बिहारी छात्र क संग कोनो घटना नहि घटल, बल्कि ट्रेन मे ओकर सर्टिफिकेट चोरी भ गेल छल। मुदा पीडि़त क दिस स अगर गृह सचिव कए आवेदन भेटत त दोबारा असम क गृह सचिव कए जांच क लेल कहल जाएत। ज्ञात हुए जे नालंदा निवासी शैलेश कुमार प्रियदर्शी साक्षात्कार क लेल जखन इम्फाल जाइत छलाह त गुवाहाटी स्टेशन पर स्थानीय युवक हुनकर पिटाई करि देलक आ सर्टिफिकेट फाडि़ देलक। इ घटना 8 मार्च क अछि। शैलेश बिना इंटरव्यू देने गुवाहाटी स पटना लौट एलाह। हुनकर कहब अछि जे स्थानीय युवक क दबाव मे गुवाहाटी रेलवे पुलिस हुनका स जबरदस्ती सर्टिफिकेट चोरी हेबाक एफआईआर लिखबा लेलक।


text:
पटना, मैथिली जिन्दाबाद।
एम्स पटना द्वारा बिहारक ३८ जिलाक प्रशिक्षक केँ प्रशिक्षण सम्पन्न
कोविड-१९ कोरोना रोगी केर विशेष देखभाल लेल प्रशिक्षक लोकनि केँ प्रशिक्षण कार्यक्रम
एम्स पटनाक पहल पर यूएसएड राइज तथा झपियेगो टीम द्वारा कुल ४२ दिन केर विशेष प्रशिक्षण कार्यक्रम – किछु विशिष्ट चयनित चिकित्सक एवं नर्सिंग स्टाफ्स केँ अन्य चिकित्सक व नर्सिंग स्टाफ्स केँ प्रशिक्षण देबाक उद्देश्य सँ संचालित भेल, जेकर समापन २८ जुलाई २०२१ केँ भेल अछि। एहि प्रशिक्षण कार्यक्रम केर मुख्य विशेषताक सम्बन्ध मे डा. अश्विनी कुमार – प्रोग्राम पदाधिकारी द्वारा उपलब्ध करायल गेल विन्दु अनुसार –
*ई कुल ४२ दिन धरि निरन्तरता मे संचालन कयल गेल।
*एहि मे सहभागी लोकनिक उपस्थिति प्रत्येक कक्षा (सत्र) मे १००% रहल।
*कुल २३५ गोट स्वास्थ्यकर्मी जाहि मे १५४ नर्सिंग स्टाफ्स आ कुल ८१ गोट चिकित्सक सहभागी भेलथि।
*सम्पूर्ण ३८ जिला लेल कुल ९० गोट प्रशिक्षक द्वारा प्रशिक्षु लोकनि केँ प्रशिक्षण देल गेल।
*कोविड-१९ सँ जुड़ल विभिन्न महत्वपूर्ण विन्दु पर ३ दिनक प्रत्यक्ष अन्तर्क्रियात्मक व्याख्यानक आयोजन सम्मिलित छल।
*एक दिन कोरोना कोविड १९ सँ सम्बद्ध हवाईयात्राक दौरान वांछित स्वास्थ्य सेवा, बेसिक लाइफ सिस्टम (बीएलएस), औक्सीजन थेरेपी, एनआईवी (नन-इनवेसिव वेन्टीलेशन – वेन्टीलेटर केर अभाव मे स्वांस प्रणाली केँ सहयोग करयवला प्रविधि), मेकेनिकल वेन्टिलेटर फ्लो तथा ग्राफिक्स पर आधारित तकनीक सभक सम्बन्ध मे प्रशिक्षण देल गेल छल।
*४ दिन के कोविड-१९ आईसीयू (इन्टेन्सिव केयर यूनिट – सघन उपचार कक्ष) केर अन्दर रोगी केँ कोना स्वास्थ्य सेवा देल जाय ताहि पर आधारित प्रशिक्षण देल गेल।
*५ दिन कोरोना रोगीक विभिन्न लक्षण आधारित रोगी केर इलाज वास्ते प्रशिक्षण देल गेल।
*लौग बुक एवं फीड बैक फौर्म्स पर सब प्रतिभागीक द्वारा प्रशिक्षण सम्बन्धी व्योरा आ अनुभव सम्बन्ध मे भरबायल गेल।
एहि प्रशिक्षण कार्यक्रम केर समापन सत्र मे आभासी उपस्थितिक संग बिहार केर राज्यपाल फागु चौहान, भारत सरकार केर सूचना व प्रसारण मंत्री अनुराग सिंह ठाकुर, बिहार सरकारक स्वास्थ्य सचिव प्रत्य अमृत, धार्मिक न्यास समिति सदस्य कुणाल कृष्ण, राष्ट्रीय कोविड-१९ टास्क फोर्स भारतक चेयरमैन प्रो. डा. एन के अरोड़ा, झपियेगो केर वरिष्ठ रणनीतिक सलाहकार डा. (श्रीमती) बुलबुल सूद, एम्स पटना के निदेशक प्रो. डा. पी. के. सिंह, एम्स पटनाक एमएस प्रो. डा. सी. एम. सिंह सेहो भाग लेलनि।
विदित हो जे ई कार्यक्रम एम्स पटना द्वारा यूएसएड राइज, झपियेगो आ बिहार सरकारक स्वास्थ्य विभाग केर सम्मिलित सहकार्य मे आयोजित भेल छल। एहि अवसर पर एम्स निदेशक डा. पी. के. सिंह सहित क्रिटिकल केयर वर्किंग ग्रुप एक्सपर्ट्स डा. अजीत, डा. कुणाल, डा. अभ्युदय, डा. अमरजीत, डा. पूनम (सब कियो एनेस्थेसिया विभाग), डा. संजीव (सीटीवीएस हेड), डा. अमित पाटिल आ डा. अशोक रस्तोगी (एफएमटी), डा. दिवेन्दु (मेडिसीन), डा. वीणा (बर्न एन्ड प्लास्टिक सर्जरी), श्री रतीश एवं श्री हंसमुख (मुख्य नर्सिंग फैकल्टीज) तथा टीम लीडर पल्लवी सिन्हा व सुपरिवेक्षक डा. परवेज मेनन संग सब सिविल सर्जन व डीपीएम बिहारक विभिन्न जिलाक उपस्थिति छल। समापन कार्यक्रमक अन्त मे डा. अश्विनी कुमार द्वारा सहभागी समस्त प्रशिक्षु, प्रशिक्षक, विशिष्ट अतिथि एवं संस्था प्रमुख लोकनिक संग समस्त सहयोगी-सहकर्मी प्रति धन्यवादक संग आभार केर संबोधन कयल गेल छल।


text:
कथा
– पंडित दयानन्द झा
भदबा महरानिक पावर – प्रवीण जिक विमोचन रूकि गेल
गौरी कतेको बेर महादेव केँ एकटा घर बन्हबाक लेल कहलखिन्ह, लेकिन महादेव एहिपर ध्यान नहि देथिन्ह। जखन गणेश जी कने नम्हर भेला ते माइक बात रखबा लेल एक दिन बाँस काठक ओरियान कए घर बान्हए लगलाह। महादेव कतहु सँ गाम पर अएलाह ते पुछलखिन्हजे आहां सभ ई की करै छी? गौरी कहलथिन्ह जे आहां भरि जनम घर नहि बन्हलौं। धिया-पुता के ई नीक नहि लगलैक। अपन टाटफूसक घर बनबै छै, बनबए दीअउ। महादेव कहलथिन्ह बनएबेक रहै ते नीक दिनमे बनबितय। एखन भदवा छैक। भदवा मे बनाएल टाटक घर कोना रहतै? आगि लागि जेतै।
गौरी कहलथिन्ह जे आहां ते बड़ पैघ छी। जाउ भदवा लग हुनका कहबनि जे धिया-पुता लौल केलकै। बड़ कष्ट मे छै घर रहय देथिन्ह। महादेव कहलथिन्ह जे जखनहि भदवा बुझतीह जे ई सब घर बन्हलक अछि दौड़ती आ घर जरा देतीह। पार्वतीक बहुत कहला पर जे आहां जाउ। हुनका बुझा के कहबनि। ओ आहांक बात जरूर मानतीह, महादेव भदवा महरानी लग बिदा होइत गौरीके कहलखिन्ह जे हम जाइ छी। हुनका कहबनि। जदी सुनितहिं ओ घर जरबय लै दौड़ती ते हम जोर-जोर सँ डमरू बजाबय लागब। जदी डमरूक आबाज आहां सभ सुनियै ते हाँहि-हाँहि घर जरा देबैक। नहि ते हमर भरि संंसार मे हँसौढ़ होएत जे महादेवहुक घर भदबा डाहि देलखिन्ह। गौरी कहलथिन्ह जे ठीक छै लेकिन एहन नौबत नहि आओत। भदबा आहांक बात मानबहि टा करतीह। आहां जाउ।
महादेव भदबा लग अएलाह। सभ बात कहलखिन्ह। धिया-पुता बन्है छै। नहि बुझलकै। अहींक दिनमे बान्हब शुरू कै देलक। अबोध जानि माफ कै दीअउ। गौरिक से यैह आग्रह छन्हि।
भदवा कहलथिन्ह जे हम ते अहीं सभहक आदेशक पालन करै छी। हमरा दिनमे जे घर बन्हैत अछि ताहि घरके जरा दैत छियैक। आहांक जदी आदेश अछि जे गणेश जीक घर रहनु ते रहतन्हि। हमरा कुनो ने हर्ज। लेकिन जहिना हम आहांके बात मानि लेलहुँ तहिना अहूं हमर एक बात मानि ली। हम सुनै छी जे आहां बड्ड नीक तांडव नृत्य करै छी। कहियो देखलौं नहि। से आइ जखन हमरा द्वारि पर आएल छी कृपा करैत हमरा ई तांडव नाच देखा दीअ’।
महादेव भदवाक बात मानैत तांडव नृत्य शुरू केलनि। तांडव नृत्य मे डमरू पर होइत छैक। महादेव डमरू बजबैत नाच करय लगलाह। भदवा विभोर भए देखए लगलीह। ईम्हर पार्वती गणेश सभहक कान मे डमरूक जोर जोर सँ बजबाक आबाज आएल। बुझि गेलखिन जे भदबा दौड़लीह अछि। गणेश कार्तिक सभ मिल हांहि – हांहि घरके जरा देलखिन्ह।
नाच बंद कए महादेव अएलाह ते देखलनि जे घर नाहक मे जरल अछि। कहलखिन्ह जे भदबा ते बात मानि लेलनि। आहां सभ कियेक जरेलौं? तहन डमरुक बात खूजल। सभ कहलखिन्ह जे यैह लिखल रहैक। से प्रवीण जीक भदबा मे नियारल विमोचन नहियें भेलनि।
(लेखक दहेज मुक्त मिथिला समूह केर वरिष्ठ सदस्य छथि तथा स्मारिका २०२१ केर विमोचन जे १६ अक्टूबर २०२१ भदवा मे नियारल गेल छल तेकर तिथि बढि जेबाक प्रकरण पर मिथिला परम्परा मे भदवाक महत्व सम्बन्धी एक लोककथा लिखलनि अछि।)


text:
सफल आ महान व्यक्ति सोहनक कथा
(नैतिक कथा – करियर निर्माण मे लागल छात्र-छात्रा लेल उपयोगी)
धियापुताक हाथ पर माँ-बाबू अथवा जेठ-श्रेष्ठ चारि-आना, आठ-आना देल करैत छल जाहि सँ पाँच पैसाक एकटा बैलून, दोसर पँच-पैसाही सँ पाँच गो लाय (मुरहीक लाय), तहिना अन्य १५ पैसाक कतेको रास धियापुताक मनोरंजन लायक चीज-वस्तु कीनिकय मेला घुमनाय भऽ जाइत छल। ताहि समय मे देखी जे धियापुताक मोन सदिखन लालच सँ भरल जेठ-श्रेष्ठक विवेक दिश टकध्यान लगौने रहैत छल… आइ फल्लाँ काका बाहर सँ एला, ओ किछु देता, काल्हि फल्लाँ भैया सेहो किछु देबाक संभावना अछि, एवम् प्रकारेण बीति जाइत छल २ दिन कृष्णाष्टमी त १० दिनक दुर्गा पूजा। रंग-बिरंगक खेलौना, बैलून, झिल्ली-कचड़ी, जिलेबी, मिठाई – यैह सब होइत छल धियापुताक खरीददारी।
सोहनक पिता गामहि मे रहैत छलाह आ साधारण व्यवसाय कयल करथि। हुनकर काज छलन्हि साप्ताहिक हाट पर किसान परिवारक लोकक अनाज बाजार भाव सँ किछु कम दाम पर नगद कीनि फेर ओकरा सोहनक माय द्वारा कुटि-छाँटि अलग-अलग दर्जाक अनाजक पैकिंग बनाकय बाजार मे बेचि देनाय। एहि तरहें किछु मुनाफा जे भेल ताहि सँ परिवार चलल करैत छल। सोहन केँ एना बुझाइत छलैक जे हमर पिता बहुत कर्मठ आ सक्षम व्यवसायी थिकाह। ओकरा कहियो कोनो वस्तुक कमी नहि भेलैक। सोहन सेहो आने-आने बच्चा जेकाँ कहियो माय सँ १० पैसा, चवन्नी या अठन्नी लैत छल त कहियो बाबू सँ, ओकर घर मे आर कियो नहि छलैक जे दिनहि पाछाँ ओकरा किछु दितैक। माय आ बाबू सँ ओ एक बेर किछु लय लियए त दोबारा फेर मंगबाक हिम्मत नहि होइक, मुदा आर ओकरा सँ सम्पन्न परिवारक बच्चा सब केँ देखय जे डेली मेला घुमय जाइत अछि त ओहो माय लग मुंह लटकाकय ठाढ भऽ जायल करय… माय बुझि जाथिन आ फेर कोनो न कोनो उपाय सँ किछु पाइ ओकरा हाथ पर मेला घूमय दय देल करथिन। ई छलय सोहनक बचपन!
सोहन आब पैघ भऽ गेल छल। गाम सँ शहर जेबाक लेल, कालेज मे पढाई करबाक लेल सेहो आने संगी-साथी जेकाँ ओहो आतुर रहय। ओकरा सेहो ई भान रहैक जे एकटा बिजनेसमैन के बेटा छी, कोनो कमी थोड़े न छैक… जे कालेज सब सँ टौप छैक ओहि मे ओहो पढत। मैट्रिक मे मार्क्स सेहो नीक अनने छल – मुदा पिता केँ कहियो चर्चा करैत नहि देखय जे ओ कतय पढत, कि पढत, केना पढत। ओ कतेको बेर पिताक मुंह निहारय, हुनका सुनाबय जे ओकर फल्लाँ संगी चलि गेल, ओकर एडमिशन फल्लाँ कालेज मे भेलैक… आदि। मुदा पिताक मुंह सँ सिर्फ ‘हँ-हुँ’ टा सुनय। पिता ई नहि बाजथि जे सोहन कतय एडमिशन लेत। सोहन केर दिमाग पर बड़ा विचित्र असर पड़लैक, ओ झल्लाकय बाजल जे “अहाँ खाली हँ-हुँ कय रहल छी बाबू, हमर कि होयत से कियैक नहि बजैत छी?” पिता सेहो ओकरा पर झपटैत कहलखिन, “अहाँ कोनो बड़का पाइवलाक बच्चा नहि छी। शहर मे पढय लेल महीना मे कम सँ कम पाँच सौ टका चाही। अहाँक पिता ओतेक सम्पन्न नहि छथि जे एतेक टका दय सकता। अहाँ गामहि मे रहब। एतहि सँ पढब।” सोहन केँ ई बुझय मे आबि गेलैक जे पिताक क्रोध नाजायज नहि अछि। यदि हुनका पास पैसा रहैत त मेला घूमय बेर मे सेहो प्रति दिन खुशी सँ ओ अपन बच्चाक खुशी लेल किछु न किछु जरूर दीतथि। पिताक मेहनति आ आमदनी सँ परिवार चलैत छल वैह बड पैघ बात छल। सोहन पिताक आगाँ सिर झुकाकय कहलकनि, “हँ, बाबू! हम गामहि मे पढब।”
कथा केँ एतय विराम दय रहल छी ई सूचना दैत जे सोहन आइ एकटा सफल आ महान व्यक्तित्व बनि गेल अछि। ओ अपन जीवनक सफलताक सारा श्रेय अपन पिताक उक्त पंक्ति केँ दैत अछि जे ओकरा आत्मनिर्णय करैत अपना आप केँ ठाढ करय मे मदति केलकैक। सोहनक सफलताक कथा लेल दोसर लेख बनैत अछि, से फेर कहियो जरूर लिखब। आजुक ई कथा एहेन लाखों धियापुता लेल लिखल जे अपन माता-पिताक स्थिति केँ बुझैत अपना आप केँ स्थापित करबाक दिशा मे प्रतिबद्ध बनय। सोहन जँ शुरुए सँ अपन माय-बाबूक सोझाँ आर बच्चा जेकाँ कनितय-बजितय त शायद ओ एतेक सफल आ महान व्यक्ति कदापि नहि बनि सकितय।
हरिः हरः!!


text:
कष्ण पर लिखबा में हाथ रूकि गेल।
मोन थकमका गेल।
जिनका केहन-केहन ज्ञानी चिन्हबा में असमर्थ भेला, हुनकर विषय में भला हमरा सब सन साधारण मनुष्य की लिख सकैत अछि।
तथापि,मोन मारै ये हिलकोर।
किछु त लिखी ओहि “युग प्रहरी”लेल।
हे कृष्ण,की करू अहांक बखान।
कतेक करू अहांक गुनगान।
कतऽ सऽ शुरू करू और कतऽ अंत करू।
देबकीक कोखि में अहांक कारागार लिखूं,
या फेर यशोदाक कोरा में खेलाइत अहांक लीला लिखू।
हे कृष्ण।
सुनै छी,जे कियो अहांक ओहि लीलाक श्रवण अथवा स्मरण-दर्शन करै अछि, तकर जन्म-जन्मक पाप कटित भऽ जाईत अछि।
हे कृष्ण।
गखुलाक रक्षाक लेल गोवर्धन उठबैत अहांक प्रताप लिखू।
या कंसक संघार लिखू।
बृन्दावनक रास लिखू।
अथवा कलिया नागक कथा लिखू।
युग परिवर्तनक लेल महाभारत क नायक बनल अहांक चरित्र लिखू
अथवा द्रोपदीक चीर बढ़ाबैत अहांक चमत्कार लिखू।
सुदामाक स्नेह लिखू।
या बिदूरक साग लिखू।
हे कृष्ण ।
एहि कलयुग में सबसं महत्वपूर्ण अछि अहांक कर्मक ज्ञान।
जाहिपर बनिगेल महापोथी “गीतापुरान”
अहांक ओ ज्ञान ,आजुक मानव मात्र केर
जीवनक सार थिक।
गृहस्थ जीवनक आधार थिक।
तपस्वीक प्रतिकार थिक।
बीतैत पीढ़ीक बैकुंठक राह थिक।
नव पीढ़ीक कर्मक ज्ञान थिक।
जौं अहांक गीता ज्ञान नहि
त अहि सृष्टिक कोनो ब्यबस्थित रूप नहि।
- हे कृष्ण।
हे युग-युग के महानायक।
स्वीकार करू अपन संतानक प्रार्थना।
दिय हमरो में एतबा ज्ञान, जाहि सं कखनो-कखनो हमहूं
कऽ सकी अहांक बखान।


text:
बाबा नागार्जुन के नाम सं मशहूर मैथिली -हिन्दी क जनकवि बैद्यनाथ मिश्र 'यात्री' जीक जन्म दरभंगा के तरौनीगाम में भेल छलन्हि...बाबा मैथिली में यात्री आओर हिन्दी में बाबा नागार्जुन के नाम सं मशहूर छलाह...मैथिलीकाव्य संग्रह...पत्रहीन नग्न गाछ... के लेल हिनका साहित्य अकादमी पुरस्कार सं सम्मानित कएल गेल छल.
नवका- पुरनका लेख सर्च करु...
बाबाक प्रतिमा कोलकाता में
कवि. कथाकार बाबा नागार्जुनक प्रतिमा कोलकाता के तारा सुंदरी पार्क में लगावल जाइत...खबर आई जे मिथिलाविकास परिषद कोलकाता के तरफ सं हुनकर प्रतिमा लगाबय के लेल कोलकाता नगर निगम सं मंजूरी मिलि गेलअछि... आओर हुनकर प्रतिमा के अनावरण 30 दिसंबर के कोलकाता के मेयर विकास रंजन भट्टाचार्य करताह... एहि सं पहिने कोलकाता के गिरीश पार्क में महाकवि विद्यापति क प्रतिमा सेहो लागि चुकल अछि...एहि अवसर परओहि ठाम कवि गोष्टी, वाद-विवाद आ सांस्कृतिक कार्यक्रम सेहो होयत.
बाबा नागार्जुन के नाम सं मशहूर मैथिली -हिन्दी क जनकवि बैद्यनाथ मिश्र 'यात्री' जीक जन्म दरभंगा के तरौनीगाम में भेल छलन्हि...बाबा मैथिली में यात्री आओर हिन्दी में बाबा नागार्जुन के नाम सं मशहूर छलाह...मैथिलीकाव्य संग्रह...पत्रहीन नग्न गाछ... के लेल हिनका साहित्य अकादमी पुरस्कार सं सम्मानित कएल गेल छल.
बाबा नागार्जुन के नाम सं मशहूर मैथिली -हिन्दी क जनकवि बैद्यनाथ मिश्र 'यात्री' जीक जन्म दरभंगा के तरौनीगाम में भेल छलन्हि...बाबा मैथिली में यात्री आओर हिन्दी में बाबा नागार्जुन के नाम सं मशहूर छलाह...मैथिलीकाव्य संग्रह...पत्रहीन नग्न गाछ... के लेल हिनका साहित्य अकादमी पुरस्कार सं सम्मानित कएल गेल छल.
सदस्यता लें टिप्पणियाँ भेजें (Atom)


text:
चेतना झा।
#गाछक_सुरक्षा
हमर दादी मां कहैत रहलीह जे ऐक टा गाछ सौ टा बेटा के समान होइ छै।समय के साथ बेटा भले साथ छोइर दै लेकिन गाछ कहिओ साथ नै छोडै छै।अपन संस्कृति मे खास क के मिथिला मे गाछ के देवी देवता स कम नै बुझल जाइत छैक।
गाछ छै त मानवजीवन छै।मानवजीवन लेल सबस जरूरी ओक्सीजन गाछे स त मिलै छै।गाछ वातावरण मे स काबॅन डाइओक्साड ल के ओक्सीजन छोरै छै तब जाके हम अहाँ आसानी स सांस ल पाबय छी।कतेको तरह के फल,फुल,औषधी गाछ स प्राप्त होइ छै।गाछ वातावरण मे नमी बढा के गरमी के स्तर कम करैत छै,आ बरसात आनै मे सहयोग करै छै।गाछ क सुखल लकड़ी ऐखनो गाँव-घर मे जारैन लेल उपयोग कएल जाइत छै।तरह तरह के फनीॅचर सेहो बनै छै गाछ के लकड़ी स।
विडम्बना त इ छै जे गाछ क एतेक उपयोग आ एहमियत जानैतो अंधाधूध गाछ के कटाइ होइ छै।सरकार खुद शहरीकरण, मेट्रो ट्रेन ,बुलेट ट्रेन आ विकास के नाम पर लाख क लाख गाछ काटै के आदेश द दै छै।जै के दुष्परिणाम पृथ्वी ग्लोबल वामिॅग के रूप मे भोगैत छै।
लेकिन मात्र सरकार के दोष देला स हम सब अपना उत्तरदायित्व स बची नै सकै छी।गाछ क सुरक्षा धरती पर रहै वला एक एक मानव के जिम्मेदारी छै।जब तक बहुत जरूरी नै हुए गाछ नै काटबा के चाहि।अगर काटै परै त ऐक गाछ के बदला मे दुगो गाछ लगाबै के चाहि। घर के आँगन मे यदी गाछ लगबै के सुविधा ऐछ त जरूर लगेबाक चाहि।स्कुल सब मे महिना मे कम से कम एक दिन विद्यार्थी सब स वृक्षारोपण करेबाक चाहि आ गाछ क महत्व समझेबाक चाहि।खाली मैदान या जमीन पर जतेक भ सकै ओतेक संख्या मे गाछ लगेबाक चाहि।मोसमी फल आ फुल क गाछ के खेती के बढावा दै के चाहि।हर व्यक्ति के अपना जीवन मे कम से कम ऐक गाछ त जरूर लगेबाक चाहि।
याद रहै जे गाछ क सुरक्षा मानवजाती के सुरक्षा छै।बिना गाछ-वृक्ष के मानवजीवन के कल्पना असंभव छै।गाछ बचाउ अपनाआप के बचाउ।
धन्यवाद
चेतना झा।


text:
दिल्ली, अक्टुबर ३१, २०१५. मैथिली जिन्दाबाद!!
अखिल भारतीय मिथिला पार्टीक दिल्ली प्रदेश अध्यक्ष अपन बिहारक चुनावी दौरा केँ बीच्चहि मे छोड़ि पुन: दिल्ली वापसी करैत मैथिली जिन्दाबाद केँ जानकारी करौलनि जे दिल्ली मे अपन मिथिलाक दामिनी संग कैल गेल अछि दरिंदगीक खतरनाक खेल, एकटा नावालिग १३ वर्षक गरीब टैम्पू चालकक बचियाक संग कैल गेल अछि यौन शोषण आ दिल्ली पूलिस द्वारा पीड़िताक आवाज तक नहि सुनल जा रहल अछि, नहिये एफआइआर दर्ज कैल गेल अछि, वर्तमान दिल्ली सरकार केर उच्च रसूख राखनिहारक दबाव मे कैल जा रहल अछि घोर अत्याचार…. मिथिलाक लोक लेल दिल्ली मे राजनीति करैत हमर ई कर्तब्य बनैत अछि जे एहि लेल उचित सहायता आ मानवीय संवेदना सँ पीड़ित परिवार केँ रक्षा करी।
बात दिल्लीक बुरारी विधानसभा क्षेत्र अन्तर्गत मंडावली थानाक्षेत्रक थीक। ओतय मिथिला सँ प्रवास पर रहि रहल एक गोट टैम्पू चालक संग ओहि परिवार संग नजदीकी रखनिहार एकटा दोसर टैम्पू चालक २५ वर्षीय अपराधी प्रवृत्तिक उत्तर प्रदेशक वासिन्दा द्वारा चालकक १३ वर्षीया मैथिली पुत्रीकेँ बहला-फुसलाकय गंदा एमएमएस बनाय करीब डेढ वर्ष सँ निरन्तर ओकर यौन शोषण करबाक मामिला सोझाँ आयल अछि। अन्त मे जखन ओहि नावालिग लड़की केँ सहन क्षमता सँ बाहर भेल तखन ओ अपन माता-पिता सँ ओहि अपराधीक करतूत पर बात करबाक बाध्यता भेल। ओ पीड़ित परिवार शिकायत लऽ के मंडावली थाना मे गेल। मुदा थाना अपराधी सँ किछु पैसा घूस लैत एफआइआर दर्ज करय सँ मना कय देलक। उनटा ओहि पीड़ित परिवार केँ डरेलक-धमकेलक। पीड़िताक पिता जानकारी देलनि जे अपराधी एहि ठामक स्थानीय नेताक संरक्षण पाबिकय एकटा गरीब परिवार पर कैल गेल अत्याचार केँ झाँपय लेल कोनो हद तक जेबाक लेल तैयार अछि। झरौदा थाना मे सेहो पाइ खुआकय अपराध केलाक बादो खुलेआम घूमि रहल अछि। अन्त मे कोर्ट द्वारा आदेश लैत एफआइआर आ मेडिकल करबैत न्याय लेल संघर्षरत अछि पीड़ित परिवार।
आइ-काल्हि एहि प्रकृतिक ब्लैकमेल करैत यौन शोषणक घटना दिन-प्रतिदिन बढैत जा रहल अछि। लेकिन अपराधी केँ राजनीतिक शरण दैत कोनो पीड़ित परिवार पर जुर्म केनाय हमरा सब मैथिल पर अत्याचार होयत – ई भावना अभामिपा केर दिल्ली प्रदेश अध्यक्ष रमानाथ झा रखलैन। एहि मामिला पर स्थानीय विधायक द्वारा सेहो कोनो प्रकारक कार्रबाई नहि करब हमरा सबकेँ हुनकर (संजीब झा) मैथिल होयबा पर संदेह उत्पन्न कय रहल अछि। कम सँ कम जनप्रतिनिधिक नाते हुनका एकटा गरीबक आवाज सुनबाक चाही। उनटा सुनबा मे आयल अछि जे हुनकहि नाम लैत थाना केँ पाइ खुआ अपराधी पीड़ित परिवार केँ न्याय पेबा सँ वंचित कय रहल अछि।
अपराधी कतेक शातिर अछि तेकर अंदाज अही सँ लगायल जा सकैत छैक जे एक्कहि विधा मे सहकर्मी आ पड़ोसी रहितो ओ अपना सँ आधा उमेर केर बालिका केँ डरा-धमकाकय दुष्कर्म केलक आ तेकर एमएमएस बनाकय लगातार डेढ साल सँ यौन शोषण करैत आबि रहल अछि। एकटा मैथिल केर बेटी पर भेल अत्याचार हमरा सबहक बेटी पर अत्याचार समान अछि। एहि मामिला पर आइ दिल्लीक मुख्यमंत्री अरविन्द केजरीवाल सँ भेंट करैत आगाँक डेग निर्धारित करब – जानकारी करौलनि रमानाथ झा।
सामाजिक संजाल फेसबुक पर धीरे-धीरे सब जागरुक मैथिल द्वारा एहि घटनाक घोर भर्त्सना कैल जा रहल अछि। दिल्ली मे रहनिहार लाखों मैथिल एहि जघन्य अपराधक सजाय दियेबाक लेल हर स्तर पर संघर्ष करय लेल तैयार देखा रहल अछि।


text:
दिल्ली, मिथिला मिरर : बिहार आ जापानकेँ प्रांत प्रीफेक्चरल नाराक बीच सिस्टर स्टेट एग्रीमेंट होयत। एहिसँ दुनु देशक बीच शिक्षा, स्किल डवलपमेंट, पर्यटन, आर्थिक आ सांस्कृतिक गतिविधिकेँ बढ़ावा भेटत। एहि लेल उद्योग विभागक नोडल एजेंसी बनाओल गेल अछि। जल्दिए विभागमे एकटा विशेष सेल सेहो बनाओल जायत। उद्योग विभागक प्रस्ताव पर शिक्षा, श्रम संसाधान, कला एवं संस्कृति आ पर्यटन विभाग अपन सहमति द’ देलनि अछि। विकास आयुक्तक अध्यक्षतामे भेल बैठकमे सेहो समझौताक मसौदा पर सहमति लगा देलक अछि। जल्दिए इ प्रस्ताव कैबिनेट लग भेजल जायत।
एहि समझौताक बाद राज्यमे जापानी भाषा, स्किल डेवलपमेंट आ पर्यटनकेँ बढ़ावा भेटत। जापान, राज्यकेँ संस्थान सभक संग मिलकेँ स्किल डेवलपमेंटक क्षेत्रमे मदद त’ करबे करत संगे, जापानी भाषाकेँ अध्ययन केंद्र खोलबामे सेहो सहयोग करत। जापानमे स्किलड लोकक खूब माँग अछि मुदा, ओतय नौकरी लेल जापानी भाषाक ज्ञान भेनाई जरूरी छैक। स्किल डेवलपमेंटक लेल राज्यक आईटीआई आ दोसर संस्थानसँ सेहो समझौता क’ सकैत अछि।
फरवरीमे भेल मुख्यमंत्री नीतीश कुमारक जापान यात्राक दौरान राखल गेल छल नींव
एहि समझौताक नींव मुख्यमंत्री नीतीश कुमार फरवरी 2018 मे अपन जापान यात्राकेँ दौरान रखने छलाह। मुख्यमंत्री जापानकेँ नारा प्रांत आ बिहारक बोधगयाकेँ सिस्टर स्टेटक रूपमे जोड़बाक प्रस्ताव देने छलाह। नारा प्रांतकेँ गवर्नर शोगो अरई एहि प्रस्तावकेँ समर्थन करैत एकर अनुपालनक लेल सेहो अपन सहमति जतौने छलाह। समझौताकेँ अमली-जामा पहिरेबामे भारतीय दूतावास सेहो मदद करत। बोधगयाक वैचारिक आ आध्यात्मिक जुड़ाव सेहो जापानकेँ नारा प्रांतसँ अछि। नारा जापानकेँ होंशू द्वीप पर स्थित राज्य अछि। नाराक आबादी लगभग 13.65 लाख अछि। बिहारक बोधगयाक जेना नारा सेहो बौद्ध मंदिरक लेल विख्यात पर्यटक स्थल अछि। एतय बिहारी आ भारतीय समुदायक आबादी सेहो अछि।


text:
नवका- पुरनका लेख सर्च करु...
मिथिला इतिहास संस्थान सम्मेलन
सम्मेलन में मिथिला के इतिहास एवं संस्कृति सं संबंधित शोध आलेखक संग मिथिला संस्कृति सं जुड़ल लोक साहित्य के संकलन के लेल विशेष परियोजना तैयार कएल जाएत. सम्मेलन में तीन सौ सं ज्यादा प्रतिनिधि के शामिल होए के उम्मीद छै. सम्मेलन के लेल डा. विवेकानंद झा जीक अध्यक्षता में एकटा कमेटी बनाएल गेल अछि. कमेटी में प्रो. रत्नेश्वर मिश्र, प्रो. सीपीएन सिंहा , प्रो. नरेंद्र नारायण सिंह निराला , डा. धर्मेद्र कुंवर , डा. एसएन आर्या, डा. हीरानंद आचार्य , डा. अमरनाथ ठाकुर आओर डा. उषा किरण झा शामिल छथिन्ह.
1 टिप्पणी:


text:
मैथिल ब्राह्मण समुदाय आ कुमार लड़काक बढैत संख्या
हम मैथिल ब्राह्मण समुदाय सँ छी। ओना त मिथिला सँ सब जाति सिर्फ आ सिर्फ मैथिल कहाइत छी, कारण हमरा सभक राजा मैथिल कहाइत छलाह – हुनकहि पालित राज्य मिथिला आ प्रजा सेहो राजा समानहि मैथिल कहाइत छी – मुदा आइ एहि लेख मार्फत हम अपन जातीय सीमा मे रहैत जे समस्या देखि रहल छी ताहि पर स्वजातीय पाठकक ध्यानाकर्षण संग हुनकर विचार सेहो चाहि रहल छी।
आजुक विषय अछि ‘मैथिल ब्राह्मण समुदाय मे कुमार लड़काक बढैत संख्या’ –
कुमार माने अविवाहित। विवाहक उमेर पुरि गेल मुदा घटक नहि आबि रहल अछि – ई समस्या आब सामान्य बनि गेल देखाइत अछि। घटक नहि एबाक कय गोट कारण अछि, मुदा मूल कारण यैह जे ‘रोजी-रोटी लेल हम सब अपन मूल गाम-ठाम छोड़ि भारत-नेपाल व अन्य देश सभक विभिन्न स्थान पर प्रवासी जीवन बिताबय लागल छी। कतेको परिवार त डबल रेजिडेन्स (द्विआवास) पद्धति केँ सेहो अपना चुकल छी, गामक घर आ प्रवासक नगर/शहर/स्थानक घर। चूँकि हम मैथिल ब्राह्मण समुदाय शिक्षा-दीक्षा, संस्कार संग अनुशासित जीवनशैली आ भविष्यक सुरक्षा प्रति अत्यधिक जागरुक आ चिन्तनशील प्राणी थिकहुँ, स्वाभाविक तौर पर अपन स्वाभिमानक रक्षार्थ बिना कोनो बेसी राजनीतिक भाव-बट्टा आ मुंहतक्की कएने सीधा अपन सौरव आ सौष्ठव सँ कतहु स्वाबलम्बनक जीवन जिबय लेल प्रसिद्ध छी…. भले मेहनत-मजदूरी कय लेब, तरकारी बेचि लेब, ईंटा भट्ठा मे काज कय लेब, सुलव शौचालयक व्यवस्थापनक नौकरी कय लेब…. माने कि निकृष्ट सँ निकृष्टतम् काज करितो अपन आ अपन घर-परिवार, बाल-बच्चा, माता-पिता, विध-व्यवहार, समाज आदि विभिन्न दायित्व केर निर्वहन लेल मात्र आ मात्र स्वयं केँ सबल बनेबाक विलक्षण कला अछि हमरा सभ मे। एहि तरहक उच्च परिष्कृत संस्कार सँ सम्पन्न हम मैथिल ब्राह्मण आइ प्रवासक जीवन जियय लेल बाध्य भऽ गेल छी आ प्रवासक कारण कतेको रास भटकाव, मौलिकता सँ विलगाव, कूरीति, दोषपूर्ण व्यवहार, संयुक्त परिवार सँ एकल परिवार मे परिणति, वृद्ध माता-पिता व आन सर-कुटुम्ब (सम्बन्धी) आदि सँ दुरी – आदि अनेकों कमजोरी सेहो आबि गेल अछि। आर, एहि कारणें आइ सब सँ बेसी प्रभावित भऽ रहल अछि जीवनक एकटा सर्वाधिक महत्वपूर्ण लौकिकता यानी विवाह सम्बन्ध। घटकैती प्रथाक पुरान सब रूप आइ कालग्रस्त (Outdated) भऽ गेल अछि। नहिये सौराठ-ससौला सहित कुल ४२ गोट वैवाहिक सह विद्वत् विमर्श सभाक कतहु अस्तित्व जीबित अछि, नहिये घरदेखी (घरकुटमैती), नहिये गताते कुटमैतिये आब १००% जीबित अछि। तखन विवाह योग्य कुमार लड़का आ कुमारि लड़की दुनू हमरा समुदाय मे समस्या भोगि रहल अवस्था अछि।
लड़की कुमारि छथि आ हुनकर विवाह नहि भऽ रहलनि अछि – ई समस्या अत्यल्प (Rare) देखाइत अछि…. विरले कोनो गार्जियन (परिवार) समय सँ लड़कीक विवाह नहि कयलनि किंवा लड़की स्वयं हायर एजुकेशन के चक्कर मे समय पर ध्यान नहि देलीह… होइत-होइत उम्र सीमा नांघि गेलनि आ आब (मोस्टली ३० वर्ष नांघलाक बाद) हुनकर विवाह मे कोनो नीक कथा (प्रस्ताव) सोझाँ कय गोट कारण सँ नहि आबि रहलनि अछि… एहेन संख्या बहुत कम अछि लेकिन अछि। एतय हम सब गार्जियन केँ आ खुद विवाह योग्य लड़की सब केँ नीक सँ ध्यानाकर्षण करय चाहब जे लड़का कुमार नीक मुदा लड़की कुमारिये रहि गेनाय बड़ा खराब परिस्थिति निर्माण करैछ। जाहि कोनो परिवार मे एको टा घटना एहि तरहक घटि गेल जे लड़की कुमारिये रहि गेल हो… ओहि परिवारक समस्त अस्तित्व सवालक घेरा मे चलि जाइत अछि। एकटा के कारण सभक जीबिते बलिदान भऽ जाइत अछि, कय टा भाइ सेहो कुमारे रहि जाइत अछि, कय टा आनो बहिन सब कुमारिये रहि जाइत अछि… अतः विवाहक मामिला मे बेसी जिद्द आ अन्ठेबाक प्रवृत्ति सँ सब केँ बचनाय बहुत जरूरी अछि।
लड़का कुमार आइ गाम-गाम मे पड़ल देखाइत अछि। घटकैतीक परम्परा बदलबाक उपरोक्त चर्चित विन्दु त एकटा कहल, दोसर कय गोट कारण सभ सेहो लड़का सब केँ कुमार रहय लेल बाध्य कएने अछि, कएने जा रहल अछि। जेना, माता-पिताक सख-मनोरथ जे जा धरि कियो मोटगर मालवला नहि अओता ता धरि कतहु बेटाक विवाह कोना कय लेब…, अपन घर-मड़ौसी बेचिकय बेटाक विवाह थोड़े न करब…., यानी दहेजक लोभ मे कतेको गोटे मारल जा रहल अछि। पुनः कतेको लड़का बेरोजगारीक कारण नीक लड़की या परिवार द्वारा चयन प्रक्रिया मे छँटा जाइत अछि। आइ-काल्हि लड़कीक संख्या जन्म अनुपातक हिसाबे लड़काक तुलना मे ओहिना बहुत कम छैक आर ई रेशियो हमरा हिसाब लड़का-लड़कीक हमर समुदाय मे १०००ः७०० छैक, माने सैकड़ा मे ३० गो लेल लड़की छहिये नहि… कारण कन्या भ्रूण हत्या, मूल कारण एतहु दहेज छैक। तेसर, लड़कीक औसत उमेर २५ सँ ३० हेबाक कारण लड़काक उमेर स्वतः ३० सँ ३५ भऽ गेल छैक आर एहि उमेर सीमाक बढोत्तरी मे लड़की-लड़का दुनू प्रभावित होइत अछि, बेसी लड़का सब केँ जोखिम झेलय पड़ैत छैक। यदि बढियां नौकरी आ आर्थिक सबलता नहि रहैत छैक त ओ आजीवन कुमार रहय लेल छँटा जाइत अछि। एहि विसंगति (anomaly) केर चलते आइ हमरा सभक ब्राह्मण समुदाय काफी पैघ समस्या सँ जुझि रहल कहि सकैत छी। एकर दुष्प्रभाव सँ समाज लहुलुहान भऽ गेल अछि, कतेको रास अन्तर्जातीय व आन-आन राज्य (संस्कृति) मे भागिकय वा बाध्य भयकय विवाह करैत अछि।
एकटा पैघ समस्या ईहो अछि जे हमर समुदायक लड़कीक मानसिकता मे शहरक जीवन नहि जानि कियैक एतेक बेसी पसन्द (preference) कयल जा रहल अछि…. एहि के चलते गाम मे रहि रहल कतेको सक्षम आ समझदार, काबिल, रोजगारी युवा सब सेहो कुमार रहय लेल बाध्य अछि। एहि नासमझी केँ कोना दूर कयल जाय ताहि लेल हम छगुनता मे छी। स्पष्ट करी जे गामहि केर जीवन मे वास्तविक सुख अछि। गामक तुलना शहर किन्नहु नहि कय सकैत अछि। कतेको लोक केँ होइत छन्हि जे शहर मे शिक्षा-दीक्षा गामक अपेक्षा बेसी नीक अछि, हम स्पष्ट कहय चाहब जे शहरक शिक्षा-दीक्षा विकासी मुर्गी फारम जेकाँ अंडा आ मुर्गा-मुर्गीक जन्म दय रहल अछि। ई विकासी मुर्गा-मुर्गी क्वालिटी सँ केकरो कोनो खास मदति नहि भेटि रहल अछि। हँ, शहर मे यदि टौप क्वालिटी एजुकेशनल इंस्टीच्युट्स मे अहाँ अपन बच्चा केँ पढा रहल छी त निश्चित एकटा ब्रान्ड वैल्यू भेटि रहल अछि, जे रोजगार प्राप्ति मे आ आनो-आनो सेक्टर मे हेल्प करत। लेकिन ओहो इन्स्टीच्युट्स मे अधिकांश बच्चा ग्रामीण परिवेश सँ आयल रहैछ वैह टौपर होइत अछि। तेँ, गामक जीवन सँ प्रेम करू आ गाम मे गृहस्थी केँ सम्हारनाय एकरा बेसी महान बुझू।
अतः एहि समस्याक समाधान लेल ‘दहेज मुक्त मिथिला’ समान कतेको रास छोट-छोट प्रयास करब आ समय पर तकध्यान लगाकय विवाह करब – एहि लेल समाज केँ जागरूक रहब जरूरी अछि। बेसी सँ बेसी बायोडाटा शेयर करू, आपस मे परिचय बढाउ, समस्या आबय सँ पहिने समाधान निकालि लेल जाउ। अंग्रेजी मे एकटा कहावत छैक न जे never let the birds of problem fly over your head, if you can’t stop it from flying over your head then try not to let it make the nest on your head. माने जे समस्यारूपी चिड़ियां केँ अपन माथ पर उड़य सँ रोकू… यदि उड़य सँ नहि रोकि सकैत होइ त कृपया ओकरा अपन माथ मे खोता बनबय सँ त जरूरे रोकू। आशा करैत छी जे एहि चिन्तन सँ अहाँ सब केँ सेहो समुचित प्रकाश मस्तिष्क मे जरूरे भेटत आ जीवनक एक बहुत पैघ आ जरूरी काज यानि विवाह समय पर करय जायब जाहि सँ ऐगला पीढी (सन्तान) समय सँ आओत आ ओकरा सही तरह सँ पालन-पोषण आ शिक्षा-दीक्षा भेटतैक। समाज प्रदूषण सँ बचत। याद रहय, ब्राह्मण केँ जहिना समाजक अगुआ मानल गेल छैक से अगुआ मे समस्या आओत त आन केर हालत सेहो नीक नहि होयत। तेँ चौकन्ना रहब बेसी जरूरी अछि। ॐ तत्सत्!! हरिर्हरिः!!
हरिः हरः!!


text:
नोटबंदी पर पप्पू यादव केर भड़काऊ बयान, कहलनि ATM सँ नहि निकले पाई तेँ लगा दी आइग
बिहारशरीफ। 22 नवम्बर। माधेपुर केँ सांसद आर जन अधिकार पार्टी केर मुखिया राजेश रंजन उर्फ पप्पू यादव नोटबंदी पर विवादित बयान देलन्हि। नोटबंदी सँ नाराज पप्पू यादव भड़काऊ बयान दैत कहलनि कि यदि एटीएम सँ पाई नहि निकले तेँ आइग लगा दी।
बिहारशरीफ म' एक कार्यक्रम केर दौरान पप्पू यादव कहलनि कि सरकार द्वारा नोटबंदी केर फैसला बिल्कुल गलत अछि। नोटबंदी सँ किसान आर आम जनता सभ परेशान भ' रहल छैथ। अप्पन विवादित बयान केर कारण सँ चर्चा म' रहे बला पप्पू यादव कहलनि कि यदि एटीएम मशीन सँ पाई नहि निकले आर ओ बेकार साबित हुवे तेँ ओहि म' आइग लगा दी।
आगा ओ कहलनि कि नोटबंदी केर कारण सँ किसान सभ क' फसल उत्पादन केर नीक दाम नहि भेट रहल छैन्ह। नोटबंदी सँ नीक होयत जे सभ राजनीतिक दल क' आरटीआई केर दायरा म' आनल जाय। सांसद यादव कहलनि कि जखन मुख्यमंत्री नीतीश कुमार आम लोग से शराब के कारोबार क' लाठी - डंडा स' नष्ट करबाक आह्वान करैत छैथ, तेँ किएक नहि जे बैंक व एटीएम ग्राहक क' टक्का नहि द रहल अछि ओकरा आगिक हवाले कायल जाय।


text:
बेगूसराय। 03 फरवरी। बछवाड़ा प्राथमिक स्वास्थ्य केंद्र पर ओहि समय अफरा-तफरी केर माहौल भ' गेल जखन बंध्याकरण करबे आएल महिला केँ पति ऐहिक विरोध करैत अस्पतालक दोसर मंजिल सँ छलांग लगा जान देबाक केलक कोशिश। स्थानीय लोग व पुलिस द्वारा बहुत मशक्कत केँ बाद हुनका रोकल गेल। ढाई घंटा धरी भेल एहि ड्रामा केर चलते आन मरीज आओर बंध्याकरण करबै बाली महिला सभकेँ बहुत परेशानीक सामना करे पड़ल। बाद मे पुलिस ओहि दंपत्ति केँ थाने ल' गेल जाहिक बाद दुनू मे सुलह कराओल गेल।
दंपत्ति बछवाड़ा थाना क्षेत्रक रसीदपुर निवासी छल। शहनाज बेगम कहलनि कि 2 बरख पहिने ओ बंध्याकरण करबे चाहैत छली मुदा पतिक विरोधक हुनका झुके पड़ल। एखन धरी ओ 4 बच्चाक माँ बैन चुकल छथि। पति एखनहुँ बंध्याकरण केँ विरोध क' रहल छथि जखनकि शहनाज अप्पन बंध्याकरण करा अप्पन बच्चा सभकेँ उचित परवरिश देबा चाहैत छथि। ओतहि स्थानीय लोग सभक मानी तेँ शहनाज बेगम के पति केँ कहब अछि कि बच्चा खुदा केर नियति अछि। हम ओकरा नहि रोकी सकैत छी। ऐहिक लेल पत्नी केँ बंध्याकरण करबे नहि देब।


text:
अमित आनन्द, महिषीधाम, सहरसा। सितम्बर ३, २०१५. मैथिली जिन्दाबाद!!
दिल्ली मे आयोजित दुइ दिवसीय विश्व हिन्दू-बौद्ध पहल केर उद्घाटनक सुअवसर पर प्रधानमंत्री नरेन्द्र मोदी मिथिलाक मंडन मिश्र व हुनक धर्मपत्नी भारतीक संग शंकराचार्यक शास्त्रार्थ केर भरपूर उपमा-व्याख्यान दैत बौद्ध तथा हिन्दू विद्वान् बीच अपन संबोधन रखलैन। प्रधानमंत्री द्वारा देल गेल संबोधनक अक्षरश: अनुवाद मैथिली मे निम्न अछि।
“जखन हम बातचीत केर बारे मे बात करैत छी तऽ महत्वपूर्ण ई होइछ जे बातचीत कोन प्रकारक हेबाक चाही! ई वार्ता एहेन हेबाक चाहि जे क्रोध या प्रतिकार उत्पन्न नहि करय। एहेन वार्ताक सबसँ पैघ उदाहरण आदिशंकर आर मंडन मिश्र केर भेल शास्त्रार्थ छल। आधुनिक समय हेतु ई प्राचीन उदाहरण स्मरणीय आ वरण योग्य अछि। आदिशंकर एकटा युवा जन छलाह जे धार्मिक कर्मकांड केँ बेसी महत्व नहि दैथ, जखन कि मंडन मिश्र एकटा बुजुर्ग विद्वान् छलाह आ जे अनुष्ठान आदिक अनुयायी छलाह, संगहि पशु बलि मे सेहो विश्वास करैथ।
आदि शंकराचार्य कर्मकांड केर ऊपर चर्चा और बहस केर माध्यम सँ ई स्थापित करय चाहैत छलाह जे मुक्ति प्राप्त करबाक लेल ई कर्मकांड आवश्यक नहि अछि जखन कि मंडन मिश्र ई सिद्ध करय चाहैत छलाह जे कर्मकांड केँ नकारय मे शंकर गलत छथि। प्राचीन भारत मे विद्वान लोकनिक बीच संवेदनशील मुद्दा केँ वार्ताक द्वारा सुलझायल जाइत छल और एहेन मुद्दा सड़क पर तय नहि होइत छल। आदिशंकर और मंडन मिश्र शास्त्रार्थ मे भाग लेलनि और ओहि मे शंकर विजयी भेलाह। लेकिन महत्वपूर्ण मुद्दा बहस केर नहि छल वरन् ई छल जे ओ बहस कोना आयोजित कैल गेल। ई एक एहेन सुरुचिगर कथा थीक जे मानवता केर लेल सर्वकाल मे परिचर्चाक उच्चतम रूप प्रस्तुत करैत रहत।
एहेन सहमति छल जे अगर मंडन मिश्र हारि जेता तऽ ओ गृहस्थाश्रम छोड़ि देता, ओ संन्यास ग्रहण कय लेता। जँ आदिशंकर पराजित भऽ जेता तऽ ओ संन्यास छोड़ि विवाह कय गृहस्थाश्रमक जीवन अपना लेता। मंडन मिश्र, जे उच्च कोटिक विद्वान छलाह, ओ आदि शंकर केँ जे एक युवा छलाह, हुनका कहलनि जे मंडन मिश्र सँ हुनकर समानता नहि अछि तैँ ओ अपन पसिनक कोनो व्यक्ति केँ पंच चुनि लैथ। आदिशंकर मंडण मिश्र केर पत्नी जे स्वयं विदुषी छलीह, हुनके पंच केर रूप मे चुनि लेलाह। अगर मंडण मिश्र हारैत छथि तऽ ओ अपन पति सँ हाथ धो लेती। लेकिन देखू जे ओ कि केलनि! ओ मंडन मिश्र और शंकर, दुनू सँ ताजा फूल केर हार पहिरि लेबाक लेल कहलनि और कहलनि जे तेकर बादे शास्त्रार्थ शुरू होयत। ओ कहला जे जाहि फूल केर हार केर ताजगी समाप्त भऽ जायत हुनके पराजित घोषित कैल जायत।
एना कियैक? कियैक तऽ अहाँ दुनू मे जेकरा क्रोध आबि जायत ओकर शरीर गर्म भऽ जायत जाहि कारण सँ मालाक फूलक ताजगी समाप्त भऽ जायत। क्रोध स्वयं पराजय केर संकेतक अछि। एहि तर्क पर मंडण मिश्र केँ शास्त्रार्थ मे पराजित घोषित कैल गेल। ओ संन्यास अपनौलनि आर शंकर केर शिष्य बनि गेला। ई बातचीत केर महत्ता केँ दर्शबैत अछि जे बातचीत बिना क्रोध और संघर्ष केर हेबाक चाही।”


text:
पटना। नवीन आओर नवीकरणीय ऊर्जा मंत्रालय क ग्रामीण अनुप्रयोग क लेल अक्षय ऊर्जा कए बढ़ावा देबाककार्यक्रम बिहार मे बायोगैस आओर खाद सुरक्षा क मामला मे विफल रहल। 11 वीं योजना क तहत देश मे दू मिलियन घनमीटर बायोगैस क उत्पादन क क्षमता विकसित करबाकलक्ष्य रखल गेल छल। बिहार क सेहो एहि मे महत्वपूर्ण भागीदारी तय कैल गेल छल। मंत्रालये राज्य मे 200 पारिवारिक यूनिट क स्थापना क लक्ष्य रखने छल। मुदा एकर उपलब्धि निराशाजनक रहल। इ लक्ष्य सेहो पूरा नहि भ सकल, जखन कि पड़ोसी राज्य बंगाल मे 11 हजार क लक्ष्य क स्थान पर करीब 13 हजार पारिवारिक बायोगैस यूनिट लगाउल गेल अछि।
बायोगैस क पैघ लाभ खाद प्रबंधन कार्यक्रम मे सेहो रहल अछि। एकर कारण अछि जे बायोगैस उर्वरक संयंत्र (बीजीएफपी) मे विभिन्न प्रकार क जैविक सामग्री (मुख्य रूप स गोबर आ कृषि वानिकी मलजल अपशिष्ट) क उपयोग स गैस क संगहि कार्बनिक खाद तैयार होइत अछि। एहि योजना क बिहार मे उपलब्धि शून्य रहल। जखन कि पड़ोसी झारखंड मे पांच सौ परिवार यूनिट क लक्ष्य क स्थान पर 301 यूनिट स्थापित भ सकल। केंद्र सरकार क उद्देश्य इ सेहो छल जे बायोगैस क माध्यम स जलावन क लेल जंगली लकड़ी क क्षय पर रोक लगाउल जा सकेे आ रसायनिक खाद क जगह पर एकरा स उत्पन्न कार्बनिक खाद क अधिकतम उपयोग हुए। बिहार क मामला मे इ योजना विफल रहल। सूत्र क कहब अछि जे व्यापक प्रचार प्रसार आ केंद्रीय एजेंसी क उपेक्षा क कारण राज्य मे एहि स्कीम क लाभ लोक नहि ल सकल।


text:
केलादी
केलादी नेपालक गण्डकी अञ्चलक स्याङ्जा जिलाक साँखर गा.वि.स. क पबित्र धार्मिक तिर्थस्थल गाउँ अछि । जे साँखर गा.वि.स. को वडा न. ६ मे परैत अछि । नेपालक राष्ट्रिय जनगणना २०६८ अनुसार पटसारक कुल जनसंख्या २५० मध्ये १६० महिला आ ९० पुरुषसभ ५८ व्यक्तिगत घरधुरीमे बसोबास करैत अछि ।[२]
चिनारी[सम्पादन करी]
पक्कीपुल[सम्पादन करी]
सन्दर्भ सामग्रीसभ[सम्पादन करी]
- ↑ "नेपालक राष्ट्रिय जनगणना २०६८", राष्ट्रिय योजना आयोग, नेपाल सरकार, नोभेम्बर २०१२, अन्तिम पहुँच नोभेम्बर २०१२।
- ↑ "नेपाल जनगणना बि.स.२०६८", अन्तिम पहुँच नवम्बर २०१२।